1 Timotius 1 (BALI)\n1Surat uli tiang, Paulus ane dadi utusan Ida Sang Kristus Yesus manut pituduh Ida Sang Hyang Widi Wasa, Juru Rahayun iragane muah Ida Sang Kristus Yesus, ane dadi pangajap-ajap iragane.\n2Katiba teken Timotius, pianak tiange ane sujati sajeroning kapracayan teken Ida Sang Kristus. Ida Sang Hyang Widi Wasa, Sang Aji muah Ida Sang Hyang Yesus Kristus maicayang sih pasueca, welas asih muah sutrepti rahayu teken cening.\n3Tiang makeneh apanga cening nongos di kota Epesus, buka ane suba orahang tiang teken cening dugasne tiang enu di pajalan ka gumi Makedonia. Di kotane ento ada anak ngurukang paurukan-paurukan ane palsu, cening patut ngongkon ia suud buka keto.\n4Tundenja ia ajaka makejang, apanga ngutang satua-satua ane tan papuara muah babad palelintihan ane dawa-dawa, sawireh unduke ento makejang ngranayang pasogsag, buina tuara nglaksanayang rencanan Ida Sang Hyang Widi Wasa, ane suba tawanga ulihan pracaya teken Ida Sang Kristus.\n5Tetujon pituture ene, apanga numbuhang kapitresnan, ane wetu uli keneh ane suci nirmala, angen-angen ane galang muah uli kapracayan ane sujati.\n6Makudang-kudang anak ane suba lempas uli tetujon pituture tur suba kasasar malarapan reraosan ane tan paguna.\n7Ia makeneh dadi guru Torat Ida Sang Hyang Widi Wasa nanging ia pada tusing ngresep teken raosne padidi, wiadin teken paundukan ane santepanga pesan ngurukang.\n8Iraga nawang mungguing Pidabdab Torate ento melah, yening kagunayang amun patutne.\n9Ingetang pesan, pidabdab-pidabdabe ento kaadakang, tusingja pabuat anake ane malaksana patut, nanging pabuat anake ane tungkas teken pidabdab muah anake corah-corah; keto masih pabuat anake ane tan pawidi muah anake ane dosa muah pabuat anake ane tan magama wiadin anake ane ngulati kawiryan jagat, pabuat anake ane ngamatiang meme-bapanne, tur pabuat anake ane ngamatiang anak;\n10buina pabuat anake ane mamitra, ane nyolong semara, pabuat anake ane mlegandang anak, pabuat anake ane mobab, ane linyok muah anake ane kena cor wiadin anake ane malaksana tuara manut teken paurukan ane sujati.\n11Paurukane sujati ento madasar Orta Rahayu, ane kapisara tekening tiang apanga ortayang tiang, nah ento Orta Rahayu uli Ida Sang Hyang Widi Wasa, ane luih muah maraga sih sueca.\n12Tiang ngaturang panyuksma teken Ida Sang Kristus Yesus, Panembahan iragane ane suba mapaica kakuatan teken tiang buat nyalanang pagaen tiange! Tiang matur panyuksma teken Ida, sawireh Ida suba nyelik tur nglugrain tiang dadi parekan Idane,\n13yadiastu tiang ane malu nyelekang Ida, nyangsarain muah nganistayang Ida. Nanging Ida Sang Hyang Widi Wasa kalintang sih sueca teken tiang, sawireh tiang tusing pracaya teken Ida Hyang Yesus muah tusing nawang teken ane laksanayang tiang.\n14Tur Ida Sang Panembahan mapaica sih pasueca bek kanti maliah-liah teken tiang, buina Ida mapaica kapracayan muah kapitresnan, ane dadi gelah iraga sajeroning patunggilan teken Ida Sang Kristus Yesus.\n15Ane orahang tiang ene sujati pesan, patut katrima muah kagugu, nah ento Ida Sang Kristus Yesus tedun ka jagate buat ngrahayuang anake dosa. Tiang ene jadma ane paling nistana di pantaran anake dosa,\n16nanging unduke ento ngranayang Ida Sang Hyang Widi Wasa kalintang sih sueca teken tiang, apanga Ida Sang Kristus Yesus prasida nyinahang kasabaran Idane arepa teken tiang, anak ane paling nistana di pantaran anake dosa, makadadi tetuladan pabuat anake makejang, ane lakar pracaya teken Ida muah nampi idup ane langgeng.\n17Ida Sang Nata ane langgeng, ane tan katon, ane maraga tunggal, Ida patut kaluihang muah kapuji kanti salawas-lawasnya. Amin.\n18Ih cening, Timotius, cening pisarain tiang pituduhe ene. Unduke ene mula manut buka sabdan Ida Sang Hyang Widi Wasa, nah ento unduk ceninge imaluan suba kawarahang baan nabine. Anggonja pawarah nabine ento buat ngukuhang dewek ceninge, sajeroning masiat nglawan sakancan ane tan patut,\n19buina pagehangja kapracayan ceninge teken Ida Sang Kristus Yesus muah angen-angen ceninge ane galang. Ada makudang-kudang anak ane tusing nyak ngrunguang kletegan kenehne, mawanan kapracayannyane dadi buyar.\n20Di pantaran anake ento, ada Himeneus muah Aleksander, ane suba serahang tiang apanga kareh baan Ratun Setane, apanga ia kaajahin eda buin nyelekang Ida Sang Hyang Widi Wasa.


Basa Bali Patut Lestariang Muah Werdiang | bliyanbelog\nBrowse » Home » Pidarta Bali » Basa Bali Patut Lestariang Muah Werdiang\nKasujatinipun, basa punika pinaka wadah, genah nampedang, ngampilang mangda tan ical, saisin pakayunan muah parisolah, sane kawastanin kabudayaan.\nPara turisne sami angob ring kawentenan kabudayaan Baline. Kabudayaan Baline kasub ring jagat dura negara. Para turisne rauh ke Bali, gumanti ipun jaga ngrasayang kabecikan muah karasmian jagat Bali, sane kahias antuk kabudayan. Baline Polih jejuluk “Pulo Dewata” saantukan supenuh antuk pura, antuk aneka rupa kesenian, kesenian purwa miwah anyar. Sarahina wenten kamargiang yajnya upacara, para krama desane samirah sakadi tan wenten pikobetipun. Sarahina ipun miragi tetabuhan sane ngulangunin miwah unen-unenan sane ngangobin. Meweh ngrereh saih indik kalewihan Baline ring jagat teosan.\nPunika mawinan mabuat manah titiang mangda para sameton sami, para sisia iriki kayun teleb malajahin basa lan sastra Bali druene. Manut pangandikan anah lingsir-lingsir, ring basa Bali muah ring pustaka Baline, madaging pangweruh muah kawicaksanaan sane kalintang lewih. Minakadi madaging satua, tutur, paribasa, geguritan muah kasustraan, sakadi sane kaajahin antuk Ibu guru. Yadiastun titiang nenten tatas uning ring daging pustaka punika, nangiang sampun karasa antuk titiang. Ri tatkala Ibu Guru mawaej ajah-ajahan miwah matutur antuk basa Bali, yakti titing ngresep, tur teleb ngranjing ring manah titiang. Matur suksema ring Ibu Guru sane baktinin titiang.\nAmpuara Ibu Guru taler Bapak Guru, muah sameton para sisia sinamian. Titiang marasa iri ring mata pelajaran sane lianan, sakadi Basa Indonesia, Basa Inggris, muah sane lianan. Kadulurin malih antuk tan wenten piranti minakadi buku-buku sane angen nglimbakang peplajahan basa muah kasustraan Bali. Titiang meled mangda ring perpustakaan wenten buku-buku, pepacan sastra sane mabasa Bali, napi malih buku sastra sane anyar.\nSapunika taler Ibu guru sane baktinin titiang, mangda kayun ngurukang sisiane sumeken maba Bali. Yening tan asapunika. Janten peplajahan bas Baline ring kelas, kirang nutdut minat, kirang kauratiang. Basa Baline pacang nguredang, sakadi patapan rokone, raris padem.\nPara semeton sinamian, Basa Bali punika kabaos salah sanunggal saka wiadin pilar sane ngajegang Baline. Ngiring mangkin sareng sami nglestariang muah ngwerdiang basa Bali druene, antuk teleb malajahin. Angge sarahina, angge basa gaul, ring jero, ring pangambiran, ring mabligbagan, mawidyatula, ring maplalianan, muah sane lianan.\nAmpurayang titiang, Ibu muah Bapak Guru, minakadi Bapak Kepala Sekolah taler sameton para sisia sinamian. Amunika prasida antuk titiang matur.\n“Om, Santih, Santih, Santih, Om”!\nKaposting olih bliyanbelog ring 11:15 AM\npatut nike bliyan ,,, tyang setuju :D\nJanuari 30, 2012 10:19 PM


Roma 10 (BALI)\n1Parasemeton, tiang meled pisan mangda bangsan tiange molih rahayu. Indike punika setata tunas icayang tiang ring Ida Sang Hyang Widi Wasa.\n2Tiang purun dados saksi, mungguing ipun saking jati-jati teleb ngastiti bakti ring Ida Sang Hyang Widi Wasa. Sakewanten astiti baktinipune nenten kadasarin antuk pangresepan sane patut.\n3Santukan ipun tan uning ring indik pamargin Ida Sang Hyang Widi Wasa nameang manusane pamantuka ring anggan Idane, maliha ipun sampun ngindayang nganggen caranipune niri, malantaran punika ipun nenten nyak nampi pamargin Ida Sang Hyang Widi Wasa buat nameang manusane pamantuka ring anggan Idane.\n4Santukan Ida Sang Kristus sampun ngawinang Pidabdab Torate punika nenten malih maderbe kakuasaan, mangda sakancan anake sane pracaya ring Ida, prasida kadameang pamantuka ring Ida Sang Hyang Widi Wasa.\n5Dane Nabi Musa sampun nyuratang indik anake sane kadameang pamantuka ring Ida Sang Hyang Widi Wasa malantaran ninutin Pidabdab Torate, sapuniki: “Anake ane nglakonin ane kauduhang baan Pidabdab Torate, ia lakar idup satinut teken Pidabdab Torate ento.”\n6Nanging ngeniang anake sane kadameang pamantuka ring Ida Sang Hyang Widi Wasa malantaran pracaya ring Ida Sang Kristus, wenten kakecap kadi asapuniki: “Edaja nyama patitakon di keneh nyamane, nyen ane lakar nyidayang menek ka suargan?” (Inggih punika sane pacang makta Sang Kristus tedun ka jagate.)\n7Wiadin: “Nyen ane lakar tuun ka lokan anake mati?” (Inggih punika pacang nangiang Ida Sang Kristus saking pantaran anake padem.)\n8Sane sinurat ring Cakepan Sucine kadi asapuniki: “Sabdan Ida Sang Hyang Widi Wasa tusingja joh uli sig nyamane, nah ento di bibih nyamane muah di keneh nyamane.” Kadi asapunika sabdan Ida Sang Hyang Widi Wasa sane pidartayang tiang, sane ngesengin semeton, mangdane semeton pracaya ring Ida Sang Kristus.\n9Yening masrana bibih semetone, semeton ngangken mungguing Ida Hyang Yesus maraga Panembahan, tur antuk manah semetone pracaya, mungguing Ida Sang Hyang Widi Wasa sampun nangiang Ida saking pantaran anake padem, semeton jagi molih rahayu.\n10Santukan malantaran iraga pracaya ring manah, iraga kadameang pamantuka ring Ida Sang Hyang Widi Wasa; tur masrana ngangken antuk bibih, iraga molih rahayu.\n11Santukan wenten sinurat ring Cakepan Sucine, sakadi asapuniki: “Nyenja ane pracaya teken Ida, ia tusing lakar mapangenan.”\n12Indike punika nyakup jadmane makasami, santukan tan wenten binanipun, yadian bangsa Yahudi, yadiastun bangsa sane boya Yahudi; Ida Sang Hyang Widi Wasa punika Panembahan anake makasami, tur asung sueca ring sakancan anake sane mapinunas ring Ida.\n13Sakadi kecap Cakepan Sucine, sapuniki: “Asing-asing anak ane nyambat parab Ida Sang Panembahan, ia lakar karahayuang.”\n14Nanging kadi asapunapi antukipun jagi nyambat parab Ida, yening ipun nenten pracaya ring Ida? Tur sapunapi antukipun pracaya, yening ipun nenten miragiang sabdan Idane? Samaliha kadi asapunapi antukipun miragiang sabdan Ida Sang Hyang Widi Wasa, yan tan wenten anak sane midartayang ring ipun?\n15Tur sapunapi jaga antuk midartayang sabdane punika, yening tan wenten anak sane kutus? Sakadi kecap Cakepan Sucine sapuniki: “Ambate melahne tekan anake ane ngaba Orti Rahayune ento.”\n16Nanging boya makasami anake nrima Orti Rahayune punika. Dane Nabi Yesaya ngandika sapuniki: “Duh Ratu Sang Panembahan, sapasirake sane pacang ngega pidartan titiange?”\n17Kenginan indik pracaya punika metu malantaran miragiang Orti Rahayu, tur Orti Rahayune punika metu malantaran pidarta indik Ida Sang Kristus.\n18Sane mangkin tiang mataken: “Punapi wiakti ipun tan miragiang Orti Rahayune punika?” Janten ipun sampun miragiang, sakadi kecap Cakepan Sucine sapuniki: “Munyinnyane suba ngebekin gumi, tur raosnyane suba ngantos teked ka tanggun gumine.”\n19Malih tiang mataken: “Punapike bangsa Israele tan uning ring indike punika?” Sane pinih riin masaur ngeniang ring indike punika, inggih punika dane Nabi Musa, sapuniki pasaur danene, manut sabdan Ida Sang Hyang Widi Wasa: “Ulun lakar ngaenang keneh kitane iri marep teken anake ane tuara dadi kaulan Ulun, tur Ulun lakar mangunang gedeg basang kitane marep teken bangsane ane belog punggung.”\n20Samaliha Nabi Yesaya malih wanenan ngandika manut sabdan Ida Sang Hyang Widi Wasa kadi asapuniki: “Ulun bakatanga baan anake ane tuara ngulati Ulun, tur Ulun suba nyinahang raga teken anake ane tuara nakonang Ulun.”\n21Nanging ngeniang indik bangsa Israel, dane ngandika manut sabdan Ida Sang Hyang Widi Wasa sapuniki: “Sadina-dina Ulun suba mapaenjuh teken bangsane ane tungkas muah tuara ngidep munyi ento.”\nDownload Audio MP3 (Roma 10):


PANGELING-ELING 2 BAN - “Pamuputipun iraga raris mawali - Bible Search\nPANGELING-ELING 1 PANGELING-ELING 3\nDuk bangsa Israel ring tegal melakange\n1“Pamuputipun iraga raris mawali ka tegal melakange, nglintangin margi sane ngungsi ka Teluk Akaba, anut ring titah Ida Sang Hyang Widi Wasa. Sasampune punika kantos sue pisan iraga ngumbara ring Pagunungan Edom.\n2Ida Sang Hyang Widi Wasa tumuli ngandika ring tiang, 3mungguing sampun sue pisan iraga ngumbara ring pagunungane punika. 4Ida Sang Hyang Widi Wasa raris ngandika ring tiang, mangda tiang ngaturin semeton pidabdab-pidabdabe puniki: ‘Tusing buin amunapa makelonne kita lakar ngentap Pagunungan Edom, gumin nyaman kitane katurunan Esaune. Ia lakar pada takut teken kita, 5nanging kita tusing dadi ngebug ia, sawireh gumine ento angan abedikko tusing lakar paicayang Ulun teken kita sawireh gumi Edome suba paicayang Ulun teken katurunan Esaune. 6Kita dadi meli pangan kinum sig iane.’\n7Elingang pisan mungguing Ida Sang Hyang Widi Wasa sampun ngamertanin semeton ring saluiring paindikan sane laksanayang semeton. Ida sampun matiningin semeton rikala semeton ngumbara nglintangin tegal melakange sane jimbar puniki. Ida sampun ngiangin semeton sajeroning petang dasa taun punika, tur Ida sampun mapaica saananing sane perluang semeton.\n8Iraga tumuli terus mamargi, tur makaon saking margine sane saking kota-kota Elat miwah Esion-Geber ngungsi ka Segara Mati, raris mabelok ngaja kanginang ngungsi ka Moab. 9Ida Sang Hyang Widi Wasa masabda ring tiang sapuniki: ‘Eda pesan plegendahanga tur eda pesan gebuga wong Moab katurunan Lote ento. Kota Ar suba paicayang Ulun teken ia tur tanahe ento abedikko tusing lakar paicayang Ulun teken kita.’ ”\n10(Sane riin wenten jadma sane ageng-ageng sane kawastanin wong Emim magenah ring kota Ar punika. Tegehnyane pateh ring wong Enak, sane taler soroh raksasa. 11Sakadi wong Enake, ipun taler kawastanin wong Repaim, nanging wong Moab ngwastanin ipun wong Emim. 12Sane riin wong Hori magenah ring Edom, nanging katurunan Esau raris ngaonang tur nyirnayang bangsane punika, tumuli ngaug guminnyane, pateh sakadi bangsa Israel ring benjang pungkur ngaonang meseh-mesehnyane saking tanah sane kapaicayang antuk Ida Sang Hyang Widi Wasa ring ipun.)\n13“Sasampune punika iraga raris nglintangin Tukad Sered anut ring titah Ida Sang Hyang Widi Wasa ring iraga. 14Indike punika mamargi sasampun tigang dasa kutus taun iraga makaon saking Kades-Barnea. Prajurit-prajurit ring masa punika makasami sampun padem sakadi sane sampun kasabdayang antuk Ida Sang Hyang Widi Wasa. 15Ida Sang Hyang Widi Wasa terus-tumerus nglawan ipun, kantos ipun makasami telas kasirnayang.\n16Sasampune ipun makasami padem, 17Ida Sang Hyang Widi Wasa raris ngandika ring iraga sapuniki: 18‘Di dinane ene kita lakar ngentasin gumi Moabe, ngliwatin jalan kota Are. 19Dadinne kita suba paek teken gumin wong Amone, katurunan Lote. Eda pesan kita mlegendahang wiadin ngebug ia, sawireh tanahe ane suba paicayang Ulun teken ia ento, abedikko tusing lakar paicayang Ulun teken kita.’ ”\n20(Jagate punika taler mawasta jagat Repaim, inggih punika wastan bangsa sane riin pecak magenah irika. Wong Amon ngwastanin bangsane punika wong Samsumim. 21Bangsane punika taler ageng-ageng jeleganipune sakadi wong Enake. Ipun kuat-kuat pisan tur sareng akeh. Nanging Ida Sang Hyang Widi Wasa sampun nyirnayang ipun kantos wong Amone mrasidayang ngrampas guminipune, saha jenek irika. 22Paindikan sane pateh sakadi asapunika taler kamargiang antuk Ida Sang Hyang Widi Wasa pabuat wong Edome, katurunan Esau sane magenah ring Pagunungan Edom. Ida Sang Hyang Widi Wasa ngaonang wong Hori, kantos wong Edome mrasidayang ngrampas guminnyane, raris ngaug gumine punika. Kantos rauh mangkin wong Edome kantun magenah irika. 23Tanahe sane wenten ring sapanjang pasisin Segara Tengahe kaug antuk jadma sane rauh saking pulo Kreta. Ipun sampun nyirnayang wong Awi, jadma uedan irika. Anak Kreta punika raris ngaug wewidangan tanahe irika, kelodnyane kantos rauh ring Gasa.)\n24“Sasampun iraga nglintangin Moab, Ida Sang Hyang Widi Wasa raris ngandika ring iraga sapuniki: ‘Ane jani kemaja kita ngliwatin Tukad Arnone. Ulun lakar nyerahang teken kita Sang Prabu Sihon, ratun wong Amorine ane mrentah di Hesbon, muah guminnyane. Gebugja ia, lantas tongosin guminnyane. 25Ngawit uli di dinane ene Ulun lakar ngadakang apanga parabangsane dini ditu pada takut teken kita. Sabilang anak lakar jejeh ngetor yening ia ningeh adan kitane kasambat.’ ”\nBangsa Israel ngaonang Sang Prabu Sihon\n26“Tiang raris ngutus makudang-kudang utusan saking tegal melakang Kedemot mangda tangkil ring Sang Prabu Sihon ring Hesbon, buat nunas dame kadi asapuniki: 27‘Ledang palungguh iratu nglugrain titiang nglintangin jagat druene. Titiang jagi wantah mamargi ring margine kewanten, tur nenten pacang simpang saking margine punika. 28Titiang jaga naur pangan kinum sane tunas titiang. Titiang wantah mamanah nglintang ring jagate iriki, 29kantos titiang nglintangin Tukad Yordane tur ngranjing ka jagat sane sampun kapaicayang antuk Ida Sang Hyang Widi Wasa, Widin titiange ring titiang. Sentanan Dane Esau sane malinggih ring Edom, miwah wong Moab sane magenah ring Ar taler sampun mebasang titiang jagi nglintang ring guminnyane.’\n30Nanging Sang Prabu Sihon nenten nglugrain iraga nglintang ring jagat idane. Ida Sang Hyang Widi Wasa Widin semetone sampun ngawinang ida sang prabu bengkung tur mamayu, mangdane ida sida kaonang iraga tur gumin idane raris ambil iraga. Gumine punika kantun aug iraga kantos rauh mangkin.\n31Sasampune punika Ida Sang Hyang Widi Wasa raris ngandika ring tiang sapuniki: ‘Iwasinja Ulun ngadakang Raja Sihon muah guminnyane tusing nyidaang makiba di arepan kitane. Sawireh keto kemaja juang laut tongosinja guminnyane.’ 32Sang Prabu Sihon kasarengin antuk wadua balan idane tumuli rauh ngyudain iraga ring kota Yahas, 33nanging Ida Sang Hyang Widi Wasa, Widin iragane nyerahang ida ring iraga, raris ida sedayang iraga rauh ring putra-putran idane miwah wadua balan idane makasami. 34Daweg punika ugi iraga ngrampas tur nyirnayang saananing kota-kotane, tur ngamademang penduduknyane luh muani, rauh ring pianak-pianaknyane. Nenten wenten sane kabanggayang kantun urip. 35Ingon-ingonnyane ambil iraga tur kota-kotannyane rampas iraga. 36Ida Sang Hyang Widi Wasa sampun nglugrain iraga ngrampas kota-kotane punika makasami, ngawit saking kota Aroer, sane wenten ring tanggun Lebak Arnone miwah kota sane wenten ring lebake punika, sapanjang margine sane ngungsi ka Gilead. Nenten wenten kota mabenteng sane kuat pabuat iraga. 37Nanging iraga nenten nganampekin wong Amone wiadin tepin Tukad Yaboke wiadin kota-kotane ring pagunungan, kadi asapunika taler genah-genahe sane tiosan sane tan kalugrain antuk Ida Sang Hyang Widi Wasa.”


Yehezkiel 21 (BALI)\n2“Ih manusa, marepanja ka kota Yerusalem, tur mucap-ucapja marep teken tongos-tongos rakyate mabakti. Patingetja gumi Israele,\n3mungguing Ulun Sang Hyang Widi Wasa masabda kene: ‘Ulun ene musuh kitane. Ulun lakar ngaud pedang Ulune laut ngamatiang kita ajak makejang, yadian ane melah wiadin ane corah.\n4Ulun lakar ngadokang pedang Ulune nglawan sakancan jlemane, uli kaja kanti teked kelod.\n5Sakancan manusane lakar nawang mungguing Ulun Sang Hyang Widi Wasa suba ngaud pedang Ulune, tur Ulun tusing buin nyaungin pedange ento.’\n6Ih manusa, gerong-gerongja buka anake ane nyag kenehne ulihan putus asa. Gerong-gerongja nandang kasedihan di tongose ane tepukina baan sakancan anake.\n7Yen ia pada matakon, ngudiang dadi kita gerong-gerong, orahang teken ia, ulihan kita ningeh orta. Yen ortane ento suba neked dini, keneh anake lakar pada kaliput baan jejeh, limannyane lakar pada kepek tan pabayu, kawanenannyane lakar sirna, tur entudnyane lakar pada ngejer. Panemayannyane pasti lakar teka, tur lakar kasidan buka keto.” Sapunika sabdan Ida Sang Hyang Widi Wasa Sane Maha Luur.\n8Ida Sang Hyang Widi Wasa ngandika ring tiang, sapuniki:\n9“Ih manusa warah-warahangja ramalane ene. Tekedang teken rakyate, sabdan Ulune, Sang Hyang Widi Wasa, ane buka kene: ‘Ada pedang ane suba masangih muah makosot.\n10Pedange ento kasangih buat kanggon ngamatiang, tur kakosot apanga kelem-kelem buka kilape. Tusing lakar ada kaliangan, sawireh kaulan Ulune suba tusing ngrunguang sakancan piteket muah pasisipe.\n11Pedange suba kakosot, apanga sida kaprabotang. Pedange ento kasangih muah kakosot, buat kapagemelin liman anake ane amati-mati.\n12Ih manusa, ngelingja gerong-gerong nandang duhkita. Pedange ene katibakang teken kaulan Ulune marep teken sakancan pamimpin Israele. Ia ajaka makejang lakar kamatiang bareng-bareng teken sisan kaulan Ulune. Pantegja tangkah kitane ulihan putus asa.\n13Ulun mintonin kaulan Ulun tur yen ia tusing kapok, sakancan unduke ene lakar katibakang teken ia.’\n14Ih manusa, ane jani warah-warahangja ramalane. Andupangja liman kitane, ditu pedange lakar nyempal mawali-wali. Pedange ento pedang ane ngamatiang, pedang ane ngresresin muah munggal.\n15Pedange ento ngranayang kaulan Ulune pada telah kawanenane tur ia pada bah. Ulun ngancam kotannyane aji pedang ane kelem-kelem buka kilape tur nyadia lakar ngamatiang.\n16Ih iba pedang ane mangan, sempalja ane di kenawan muah ane di kebot. Sempalja milehan marep kijaja iba.\n17Ulun masih lakar ngandupang liman Ulune tur pidukan Ulune lakar lemper. Ulun Ida Sang Hyang Widi Wasa, suba ngandika buka keto.”\n18Ida Sang Hyang Widi Wasa ngandika ring tiang, sapuniki:\n19“Ih manusa, ngaeja gambar jalan dadua, ane lakar entasina baan raja Babele, ane nganggar pedang. Jalane ento makadadua ngawitin uli di gumine abesik. Isininja panunjuk jalan di pateluan jalane ento.\n20Panunjuk jalane ane abesik lakar matujuhin sang prabune ento jalan ane ngungsi kotan wong Amone ane madan Raba muah ane lenan lakar matujuhang jalane ka Yehuda, ka kota Yerusalem ane mabenteng.\n21Sang prabu Babele majujuk di sisin panunjuk jalane ane di pateluan jalane ento. Buat lakar milih jalan ane lakar tuuta, ia ngocok panahne, tur ia nunasang teken arcannyane, nureksain atin aturan wewalungane.\n22Nah ane jani limanne tengawan laut ngisi panah ane mapinget Yerusalem. Unduke ento ngorahin ia apanga ia majalan tur masang alat panggempur tembok, tur nyuryakang suryak perang, masang alat panggempur di arep gapuran kotane, ngae pertahanan muah ngae bangbang perlindungan.\n23Wong Yerusaleme tusing ngugu unduke ene, sawireh ia andel teken prajanjian ane suba gaena ento. Nanging ramalane ene matinget ia unduk dosa-dosannyane muah ngwangsitin ia, mungguing ia lakar katawan.\n24Sawireh keto, sabdan Ulun Sang Hyang Widi Wasa Sang Maha Luur kene: ‘Dosa-dosan kitane kaberberang. Sakancan anake pada nawang kapelihan kitane. Kita ngedengang dosa-dosan kitane aji sakancan laksanan kitane. Kita kena pasisip, tur Ulun lakar nyerahang kita teken musuh-musuh kitane.’\n25Ih kita pamrentah Israel ane corah muah ane leteh, panemayan kitane nah ento dina pasisip kitane ane pamragat jani suba teka.\n26Ulun Sang Hyang Widi Wasa Sang Maha Luur suba masabda. Embusja gelungan muah sorban kitane. Tusing ada ane enu buka ane suba-suba. Anake ane tiwas-tiwas pada bangunja. Surudangja tegak anake ane mrentah.\n27Uug, uug! Sasajaane Ulun lakar nguugang kotane ento. Nanging unduke ene tusing lakar kasidan, satonden anake ane selik Ulun buat nyisipang kotane ento teka. Sasubane keto Ulun lakar maicayang unduke ento teken anake ento.”\n28“Ih manusa, warah-warahangja ramalane ene. Tekedangja sabdan Ulune Sang Hyang Widi Wasa Sang Maha Luur teken wong Amone, ane nganistayang wong Israele. Orahang teken ia kene: ‘Pedange suba sedia lakar nguugang. Pedange ento makosot buat lakar kanggon ngamatiang, tur kelem-kelem buka kilape.\n29Wahyune ane tepukin kita ento palsu muah ramalan ane orahang kita ento bobab. Kita corah tur dursila tur panemayan kitane suba teka, nah ento dina pamragat kitane. Pedange ento lakar ulung di baong kitane.’\n30Saunginja pedange ento. Ulun lakar nepasin kita di tongos kitane kadakang, nah ento di gumi palekadan kitane.\n31Kita lakar ngrasayang pidukan Ulune, dikalan Ulune niwakang pidukane ento teken kita, buka apine ane ngendih murub. Ulun lakar nyerahang kita teken jlemane ane angkara ane suba biasa angrusak.\n32Kita lakar kageseng aji api. Getih kitane lakar kakecorang di gumin kitane, tur tusing ada buin anak ane ngingetang kita.” Sapunika sabdan Ida Sang Hyang Widi Wasa.


Kisah Para Rasul 2 (BALI)\n1Rikala rauh Rerainan Pentakostane, sawatek anake sane pracaya ring Ida Hyang Yesus pada mapunduh ring satunggiling genah.\n2Tan pararapan jeg wenten suara makuus rauh saking ambarane, suarannyane sakadi kuusan angin baret tur ngebekin umah genahipune mapunduh.\n3Raris ipun sareng sami manggihin geni marupa sakadi layah-layahan sambeh ngencegin ipun suang-suang.\n4Irika ipun sareng sami pada kabekin antuk Ida Sang Hyang Roh Suci, tumuli ngawitin mabaos nganggen basa sane malian-lianan, manut paican Ida Sang Hyang Roh Suci ring ipun suang-suang.\n5Duk punika ring Yerusalem katah wenten anak Yahudi sane sadu sane rauh saking negara-negara sane wenten ring sakuubing jagat.\n6Rikala ipun sareng sami miragi suara sane makuus punika, ipun sami pada rauh pagrunyung. Ipun sareng sami pada kablegbegan, santukan ipun suang-suang pada miragi parautusane mabebaosan nganggen basanipune suang-suang.\n7Ipun sareng sami pada bengong tur angob, sarwi mabaos asapuniki: “Boyake anake sane mabaos puniki jadma uedan wewengkon Galilea?\n8Napi awinanipun iraga sareng sami miragi ipun pada mabaos nganggen basa uedan iragane suang-suang?\n9Iraga puniki anak uedan saking: wewengkon Partia, Media miwah Elam, saking Mesopotamia, Yudea miwah Kapadokia, saking Pontus miwah Asia;\n10saking Prigia miwah Pampilia, saking jagat Mesir miwah sawewengkon Libia sane nampek ring kota Kirene. Ring pantaran iragane iriki wenten taler sane rauh saking kota Roma;\n11inggih punika anak Yahudi miwah jadma boya Yahudi sane ngagem agama Yahudi, tur wenten taler ring pantaran iragane sane rauh saking Pulo Kreta miwah jagat Arab. Iraga sareng sami pada miragi ipun pada mabaos nganggen basan iragane suang-suang, nyritayang indik pakaryan-pakaryan sane agung tur luih, sane kakardi antuk Ida Sang Hyang Widi Wasa.”\n12Ipun sami pada angob tur bengong saha saling takenin, sapuniki: “Napike pitegesipun puniki?”\n13Nanging wenten sane lianan minjulin parautusane antuk baos kadi asapuniki: “Anake puniki sami pada punyah ulihan ipun nginum anggur.”\n14Irika Dane Petrus raris ngadeg, kasarengin antuk iparautusan sane solas diri, tur antuk suara sane jangih dane ngawitin mapidarta ring anake akeh punika, sapuniki: “Inggih parasemeton sane wenten ring kota Yerusalem, pirengangja atur tiange. Sane mangkin tiang jaga nguningayang punapi teges paindikane puniki.\n15Anake puniki sinamian boyaja punyah sakadi panyengguh ragane, santukan puniki wau jam sia semeng.\n16Nanging paindikane puniki manut ring sabdan Ida Sang Hyang Widi Wasa, sane kawecanayang malantaran Nabi Yoel, kadi asapuniki:\n17‘Ida Sang Hyang Widi Wasa masabda: Dipanemayan makire pamragat gumine, Ulun lakar ngadakang paundukan-paundukan ane buka kene; Ulun bakal nyriokang Roh Ulun sig sakancan manusane. Pianak-pianak kitane ane muani muah ane luh lakar pada nartayang paundukan-paundukan ane lakar adakang Ulun. Bajang-bajang kitane bakal pada ningalin ciri sipta jati. Buina odah-odah kitane bakal pada maan ipian.\n18Didinane ento Ulun masih bakal nyriokang Roh Ulun sig paraparekan muah panyeroan Ulun. Tur ia pada bakal nartayang paundukan-paundukan ane lakar adakang Ulun.\n19Ulun bakal ngadakang praciri baduur di langite. Muah katawahan-katawahan beten di gumine. Lakar ada getih muah api muah andus malepuk.\n20Matan aine lakar remrem, bulane lakar barak buka getihe, satonden teka panemayan Ida Sang Panembahan ane agung tur luih.\n21Buina nyenja ane nyambat parab Ida Sang Panembahan ia lakar karahayuang.’\n22Inggih parasemeton Israel, indayang pirengang atur tiange puniki: Ida Hyang Yesus saking kota Nasaret punika, sane dados utusan Ida Sang Hyang Widi Wasa, sampun kasinahang ring semeton masrana praciri-praciri, katawahan-katawahan miwah ciri-ciri sane kakardi antuk Ida Sang Hyang Widi Wasa malantaran Ida. Semeton ngraga sampun uning ring paindikane punika, santukan indike punika, kalaksanayang ring pantaran semetone.\n23Manut pakayunan miwah rencanan Ida Sang Hyang Widi Wasa, Ida sampun mastiang mangda Ida Hyang Yesus kaserahang ring semeton; tur semeton nyedayang Ida, malantaran semeton nyerahang Ida ring anake sane madosa, mangdane Ida kapentang kapacek ring salibe.\n24Nanging Ida Sang Hyang Widi Wasa sampun nangiang Ida saking pantaran anake padem, tur mebasang Ida saking sangsaran patine, santukan kakuasan patine nenten mrasidayang ngreh Ida.\n25Santukan ngeniang paindikan Idane punika, Ida Sang Prabu Daud sampun mabaos asapuniki: ‘Titiang tansah nganengneng Ida Sang Panembahan, santukan Ida malingga ring kenawan titiange, kantos titiang nenten pacang onyah-anyih miwah nemu kamewehan.\n26Malantaran paindikane punika manah titiange gargita, tur jiwan titiange kabekin antuk kaliangan, tur dewek titiange pacang polih pararian saha tentrem rahayu.\n27Santukan Palungguh IRatu nenten jaga ngutang jiwan titiange ring pati loka. Palungguh IRatu tan jaga manggayang parekan Palungguh IRatune sane astiti bakti pacang nemu sengkala.\n28Palungguh IRatu sampun matujuhin titiang margi sane ngungsi urip, tur ring ajeng Palungguh IRatu titiang tansah kabekin antuk kaliangan!’\n29Inggih semeton, tiang patut terus terang matur ring parasemeton, ngeniang ring indik leluur iragane Ida Sang Prabu Daud. Ida sampun seda tur kapendem miwah genah idane kapendem kantun panggihin iraga rauh mangkin.\n30Ida punika maraga Nabi, tur Ida uning ring janjin Ida Sang Hyang Widi Wasa sane karauhang ring ragan idane kadi asapuniki: Mungguing Ida Sang Hyang Widi Wasa sampun masumpah, mungguing saking katurunan Ida Sang Prabu Daud sane jagi kadegang nyeneng prabu, sakadi ida ngraga.\n31Ida Sang Prabu Daud sampun ngaksi paindikan sane pacang kakardi antuk Ida Sang Hyang Widi Wasa, punika awinan ida maosang indik nyeneng Ida Sang Prabu Sane Kajanjiang punika, saking pantaran anake padem, kadi asapuniki: ‘Ida nenten jaga kabanggayang ring Pati loka. Anggan Idane tan jaga rusak.’\n32Ida Sang Hyang Widi Wasa sampun nangiang Ida Hyang Yesus puniki saking pantaran anake padem, tur tiang sareng sami puniki makadados saksin paindikane punika.\n33Ida sampun katangiang tur kalinggihang ring singasanane sane mawisesa ring tengen Ida Sang Hyang Widi Wasa, tur Ida sampun nrima Ida Sang Hyang Roh Suci sane sampun kajanjiang antuk Ajin Idane. Ida Sang Hyang Roh Suci punika taler sampun paicayang Ida ring tiang sareng sami, sakadi sane sampun aksi miwah pireng semeton iwau.\n34Santukan boya Ida Daud sane munggah ka suargan, nanging ida ngraga ngandika asapuniki: ‘Ida Sang Panembahan masabda ring Panembahan titiange: Negakja cening dini di tongose ane ledangin Aji.\n35Kanti musuh-musuh ceninge lakar dadiang Aji pajekjekan batis ceninge.’\n36Dadosipun sawatek bangsa Israel patut sami pada tatas uning, mungguing Ida Hyang Yesus, sane sampun pentang tur pacek semeton ring salibe punika, Ida sane sampun kadegang dados Panembahan miwah Prabu Sane Kajanjiang antuk Ida Sang Hyang Widi Wasa!”\n37Riwau anake akeh punika miragi paindikane punika, sami pada dekdek renyuh manahipune, tumuli ipun pada nunasang ring Dane Petrus miwah parautusane sane lianan, sapuniki: “Inggih parasemeton, punapike sane patut laksanayang tiang?”\n38Pasaur Dane Petrus, sapuniki: “Pada kutangja dosa-dosan semetone suang-suang, raris malukat dados pangiring Ida Sang Hyang Yesus Kristus, mangda dosa-dosan semetone kampurayang; raris semeton jaga nampi Ida Sang Hyang Roh Suci, paican Ida Sang Hyang Widi Wasa.\n39Santukan janjin Ida Sang Hyang Widi Wasa, mula katiba ring semeton miwah oka-okan semetone, taler ring sakancan anake sane doh-doh, inggih punika sawatek anake sane kesengin pedek tangkil antuk Ida Sang Panembahan, Widin iragane.”\n40Samaliha akeh pisan baos miwah pitutur sane kawedalang antuk Dane Petrus anggen dane miteketin miwah mituturin anake akeh punika, asapuniki baos danene: “Edohangja ragan semetone saking pasisip sane pacang nibenin soroh jadmane sane corah puniki!”\n41Saking pantaran anake punika akeh sane pracaya ring kasaksian Dane Petrus, tumuli ipun pada kalukat. Duk rahina punika wenten sawatara tigang tali diri akehipun anak sane katunggilang ring sawatek anake sane pracaya ring Ida Sang Hyang Yesus Kristus.\n42Ipun sami tansah geleng tur teleb ring paurukan parautusane, saha tuon ring sajeroning patunggilan. Ipun tansah nunggil sareng-sareng nunas bujana suci miwah ngastawa.\n43Irika akeh praciri miwah katawahan sane kaadakang antuk iparautusan, sane ngawinang sakancan anake pada karesresan.\n44Sawatek anake sane pracaya ring Ida Hyang Yesus sami pada pageh sajeroning patunggilan, tur sakancan paderbeannya makasami kadadosang due tengah.\n45Ipun pada ngadol arta branannyane, tur jinahne kadumang sareng sami manut ring kaperluannyane suang-suang.\n46Nyabran rahina ipun pada saguluk tur teleb mabakti ring Perhyangan Agung, samaliha madaar sareng-sareng ring umah-umahipune, maduluran manah sane liang tur ngalap kasor.\n47Ipun sareng sami taler muji Ida Sang Hyang Widi Wasa, tur ipun katresnain antuk anake sinamian. Samalihne nyabran rahina Ida Sang Panembahan ngwewehin patunggilanipune antuk anak sane karahayuang.


Ken - kamus bahasa bali\nken pipis ane cai silih dugas mablanja di peken dugase ento, ngudi sing uliang neked jani?\nIn Balinese: Jani bapa lakar mapica swagina marep ken Cening ajak telu, apang kukuh ban Cening nglaksanayang!” Masaur Ida Sang Arunika, Sang Abimanyu, miwah Sang Weda. “Singgih Ratu Bhagawan, paragayan Hyang Pramesti Guru.\nIn Balinese: Ada tuturan satua anak muani madan I Rajapala makurenan ngajak dedari madan ken Sulasih.\nIn Balinese: Egolane lemuhan ken lidin sampat.\nIn Balinese: Survei Mastel (2017) nlatarang uling 1.146 responden, ada 44,3 % nampi berita hoax lan 17,2 % makatang berita hoax ento lebihan ken acepok awaine.\nIn Balinese: Lembaga medue peranan penting antuk mengembangkan lan ngelestariang pariwisata miwah budaya baline,lianan ken pemerintah masyarakat bali mase medue peranan penting antuk ngelestariang budaya baline,nah yening nenten masyarakat bali ne sane ngelestariang budaya ne, sire jagi malih ngelestariang?\nIn Balinese: Yen harus matarik montore, jeg ikhlaskan dogen, yen alihe ken petugas bank, jeg pasrah dogen.\nIn Balinese: Bhatara Brahma tedun tur matemu smara sareng Ken Endok ring padang lalateng.\nIn Balinese: lianan ken melali care umroh, kunjungan kerja masih ten dados


Sastra Sakala Gunaning Janma - BASAbaliWiki\nSastra Sakala Gunaning Janma\nMajeng ring sapa sira sane sedek mlajah taler ngruruh kaweruhan, Sang Hyang Pangutpati, Sang Hyang Wagiswari setata kaaptiang mangdane rauh ngraris ngicenin kaweruhan pinaka pasuecanidane. Punika mawinan, ring rahina Saniscara Umanis Watugunung, krama Hindu mikelingin rahina tedunnyane kaweruhan punika antuk ngamargiang puja ring Sang Hyang Aji Saraswati. Ring sajeroning basa Sansekerta, kruna Saraswati , madue suksma embahan , bebaosan , kruna . Tiosan punika, ring kitab suci Weda, kruna Saraswati kabaosang wastan tukad miwah parab dewa. Salanturnyane, Dewi Saraswati naler kauningin pinaka sakti, Ida Bhatara Brahma utawi pinaka dewa ning aksara, dewa ning sekancan kaweruhan widya , sane madue parab tiosan sakadi Bharati, Brahmi, Ptkari, Sarada, taler Wagiswari. Ngraris, para kawi ritatkala ngawitin makarya kakawian taler ngamargiang puja ring dewi kalengenagn mangda prasida rauh miwah ngicenin panugrahan.\nSang sane sedek mlajah utawi ngruruh kaweruhan punika kawastanin sisia. Mangdane uning, ngamargiang, miwah dados sissia sane sujati, becikne uning ring swadharma manados sisia. Sakadi sane wenten ring kriya sastra Geguritan Kawiswara, wenten kocap jadma sane mapesengan kawiswara miwah makakalih sametonnyane kabaosang jadma sane weruh ring sekancan kaweruhan, taler setata bakti ring Widhi antuk dasar ngamargiang dharma. Kaceritayang yening Kawiswara pinaka putra sane kaping kalih. Rakannyane utawi semeteonnyane sane pinih duur mapesengan Sang Bajradana taler rainnyane mapesengan Sang Rasutama. Rasutama kocap akeh ngamolihang kaweruhan sangkaning mlajah saking tutur-tutur sane kabaosang olih Kawiswara. Tiosan manados rakannyane, Rasutama ngangkenin Kawiswara pinaka gurunnyane. Kawiswara ngicenin piteket-piteket ring rainnyane, inggih punika indik tata susila taler uning ring tetujon kauripanne ritatkala nyrewadi ka gumine, sinah prasida lempas ring kasengsaran idup. Kawiswara maosang yening jagi ngruruh kaweruhan sane utama, kaaptiang prasida ngasorang meseh. Kawiswara ngicenin pangeling-eling ring Rasutama mangda nyiatin meseh sad ripu sane wenten ring angga sarira imanusa sane ngawinang kasengsaran.\nKawiswara malih maosang, yening angga sarira sane mapawakan ening prasida ngasorang meseh sane wenten ring ati. Sakewanten, mangda prasida uning indik punika, sang sane ngaruruh ening punika angga sarirannyane patut resik miwah suci. Ring genah sane resik miwah suci punika rasa ening sida kapolihang. Ening punika yening sad ripu utawi musuh sane nenem punika, sakadi kama, lobha, kroda, mada, moha, miwah matsarya prasida ical. Maka nenem meseh puniki kuat pisan. Arang jadmane sane prasida nyiatin nglawan sad ripu.\nAntuk punika pakilitannyane ring rahina suci Saraswati inggih punika ring rahina benjangne, arahina wusan Saraswati para kramane ngutsahayang mangda nuju genah-genah pamedalan toya anggen ngresikin miwah nyuciang angga sarira. Sakadi nuju ka pasih, tukad, danu, pancuran utawi palukatan, miwah genah-genah siosan. Pamargin bakti Saraswati punika sida paripurna yening sampun ngamargiang Banyu Pinaruh puniki makilitan ring sajeroning konsep gangga. Gangga punika mateges membah , toya . Punika mawinan ring sajeroning agama Hindu ring Bali wenten kakeniang pesengan Dewi Gangga pakilitannyane indik kasucian. ida sane katunasin rauh olih ida sang pandita antuk yoga mangda ngicenin panugraha ring toya sane suci magenah ring wadah utawi kabaos swamba. Pamargin upacara puniki muatang jnana santukan mangda prasida ngrauhang dewi-dewi sane prasida nyuciang miwah ngicenin amrta. Tiosan indik carita Kawiswara, Rasutama, miwah Bajradana, sane ketah kauningin inggih punika Arjuna ring sajeroning wira carita Mahabarata. Widya utawi kaweruhan nenten prasida lempas ring kalengengan, sane setata nudut kahyun miwah ngranayang sang sane ngruruh mrasa kalangen. Asapunika naler yening selehin saking Arjuna, sane kabaosang rupanidane bagus, taler sida nudut kahyun para widyadarine. Sakadi sane menggah ring kriya sastra Kakawin Arjuna WiwahaRitatkala Indraloka kausak-asik olih Raksasa Niwatakwaca, Bhatara Indra makahyunan wantah Sang Arjuna sane prasida ngasorang Niwatakwaca. Sakewanten sadurungne Arjuna kauji tapanidane antuk widyadari. Sakewanten para widyadarine nenten prasida ngoda Sang Arjuna. Salanturnyane Bhatara Indra naler tedun ka marcapada nyuti rupa dados apsari ngoda Sang Arjuna. Sakewanten, tapan Sang Arjuna kantun teguh. Indike punika ngawinang, Bhatara Indra nyansan teguh kayun ida, yening Sang Arjuna prasida ngasorang Niwatakwaca. Sadurung Arjuna nuju Indra Loka, ida naler kauji teguh tapanidane antuk celeng alas. Irika Sang Arjuna kacunduk Bhatara Siwa sane nyuti rupa dados Kirata. Arjuna prasida ngasorang celeng alas. Antuk kasaktian idane punika Arjuna raris kicen panugrahan marupa panah pasupati sastra olih Bhatara Siwa.\nYening seleh-selehin, panah punika pateh sakadi manah marupa kaweruhan. Kaweruhanne sane kabaos senjata utama ngasorang pikobet-pikobet sane wenten ring kahuripan. Antuk tapa, brata, yoga, miwah semadi sane kukuh, Arjuna patut ngamolihang panugrahan punika. Parikan caritane baduur ngicenin sasuluh majeng ring para sisiane yening patut ngutsahayang kaweruhan punika anggen nglintangin sengsaran urip. Tiosan punika, pinaka sang sane sedek malajah utawi dados sisia. Sang Arjuna ritatkala matapa ngulengang bakitidane ring Bhatara Siwa, sadurung kicen panugrahan ida wenang kauji. Asapunika naler para sisiane patut kauji sadurung molihang panugrahan. Punika mawinan, sakantune dados sisia patut setata uleng miwah teleb mangda kaweruhan sane utama sida kapolihang. Pangacepe kaweruhanne punika prasida maguna ring sajeroning kahuripan.


Sang Arjuna Polih Panugrahan | bliyanbelog\nBrowse » Home » Itihasa » Sang Arjuna Polih Panugrahan\nSang Arjuna Polih Panugrahan\nInggih sadurung tiang lanturang indik daging wiracaritane puniki, kapertama tiang jagi ngucapang malih "Rahajeng Rahinan Jagat Galungan Lan Kuningan, 14 lan 24 Oktober 2009" ring para sameton Hindu sami. Punapi, sampun polih melancaran kije maten ring manis Galungane ibi? Mogi-mogi sameton samian kenak-kenak lan rahayu kemanten. Sampun tigang rahina tiang nenten ngeblog. Niki wantah postingan tiang sane kapertama sasampun wusan Galungan. Khusus posting tiang wiracarita indik "Sang Ajuna sane polih panugrahan saking Ida Sang Hyang Siwa". Inggih lanturang ngawacen!\nKacrita mangkin Niwatakawaca sayan dot manahnya nguugang suargane. Para punggawa miwah para tanda mantrinya sami sakti tur misadia ngetohang urip, melanin Niwatakawaca. Akeh sampun genah-genahe ring suargan karusak olih Niwatakawaca. Sawireh asapunika raris Ida Sang Hyang Indra makarya naya singid marupa sabaya dagingnya Niwatakawaca pacang kaicen upah. Pamuputnya naya punika mapikenoh becik santukan Niwatakawaca usan ngrusak suargane. Nanging Niwatakawaca sampun uning dikapan para dewatane kayun lakar makekasihan melah-melah sareng watek raksasane. Punika awinan Niwatakawaca tangar, tumuli ngutus teteliknyane nylusup rauh ka jagat tigane. Sapangrauh tetelike ipun ngaturang gatra indik Sang Arjuna matapa ring Gunung Indrakila. Samalihnya sampun polih panugrahan punika mawinan Sang Arjuna kaanggen kanti antuk Ida Sang Hyang Indra. Punika awinan Niwatakawaca ngutus raksasa momo Si Murka sane sampun kalumrah daat sakti praya ngrusak yasan Sang Arjunane.\nTan ucapan Si Murka ring margi kacrita sampun raauh ring Gunung Indrakila. Mailehan ipun ngrerehin genah Sang Arjuna nangun yasa nanging nenten kapanggih. Mawastu ipun brangti sahasa pacang ngusak Gunung Indrakilane mangdane obah yasan Ida Sang Arjuna. Mawastu Si Murka masalin rupa dados celeng daat kabinawa aeng tan bina sakadi Kumbakarna. Gunung Indrakilane kalumbih, tanahe masepuk batu-batunyane sambeh maleketik, punyan-punyan kayune akeh bah balbal paslengkat. Goane genjong magejeran dindingnyane belah siag. Dening asapunika digelis Sang Arjuna nglesuang yoga, uning ring karauhan durmanggala. Medal Sang Arjuna malincakan sinambi makta panah sregep saha gandewa sampun mapentangang. Kacingak celenge nglumbih, batu pilahdekdek remuk asing poroda, sinamian sambeh plaketik. Daat gegaok Sang Arjuna nyingakin tingkah celenge krura pisan nglumbihin gunung. Gelis madabdab raris nyaluk kawaca tur gelang. Sasampune puput mabusana raris Ida sayaga nyantos sapangrauh i celeng.\nKacrita mangkin Ida Sang Hyang Siwa taler rauh magredegan mrika. Pamargan Ida jangkep kairing antuk para dewa resine. Saking Siwa Loka Ida Sang Hyang Siwa uning tur ngaksi kawentenan Sang Arjunane sampun puput yasan Idane. Ne mangkin panamayan Ida Sang Hyang Siwa nureksain majalaran antuk rebat, anggen Ida ngaruanang kadiran Sang Arjunane. Punika awanan pajalan Si Murkane kasarengin Ida Sang Hyang Siwa. Ida nyaru-nyaru sakadi tingkah juru boros, mangda polih dalihan marebat ring Sang Arjuna.\nCritayang mangkin celenge sedeng nyantepa nglumbih tumuli kaintip olih Sang Arjuna. Sang Hyang Siwa taler sareng ngintip celenge, tur kadangsekin tumuli raris kapanah antuk panah mamutama mawastu keni lambungipune. Sadaweg punika Sang Hyang Siwa nyarengin nimbakang panah taler ngeninin lambung celenge. Tatun celenge wantah asiki samalihnya panahe kapastu antuk Ida Sang Hyang Siwa mangda dados asiki.\nRing sampune padem Si Murka encol Sang Arjuna nangsekin misadia pacang ngabut panahe sawireh Ida nenten madue kayun sangsaya. Kacingak Sang Arjuna encol pacang ngabut panahe, kala punika Ida Sang Hyang Siwa ngandika brangas, "Ih, enyen iba langgana pesan teka iju-iju nyemak panah tan patolihan. Nirdon cai maketu muah maganitri nongos di gunung alas nanging laksanan caine mamati-mati. Panganggon caine dogen pandita, nanging keneh caine corah."\nKosek kayun Sang Arjunane mireng raos kadi punika mawastu kebus buka panggang, sawireh dukane kaliwat tur gelis nyaurin, "Nyen iba kaliwat ngawag mamunyi. Adeng-adeng cai ngraos eda kadlumuk. Mirib cai tusing nawang kai. Cai apang tangar kai tuah ane madan Sang Arjuna. Bas kaliwat iba mesuang munyi nyakitin kuping. jani kai ngorahin, yen iba tusing ngidih kapelihan, tur ngusap ebuk di batis kaine tuara buungan iba matiang kai." Sapunika pangandikan Sang Arjunane.\nIda Sang Hyang Siwa gelis ngelepas panah kairing olih para dewane. Mabriuk sami ngembulin Sang Arjuna nanging Sang Arjuna nenten ajrih.\nSang Arjuna daat tangar gelis nglepas panah marupa gulem maduluran ujan angin saha kilap tatit suarannya magrudugan. Malih Sang Hyang Siwa ngambil panah Nagapasa krura galak. Kapagpag olih Sang Arjuna antuk panah Geruda.\nTan Kacritayang rames payudane, pamuputne senjatane pada telas dekdek lidek. yudane sane mangkin tanpa senjata, pada mamogol punika mawinan pada ejuk saling maruket saling pantigang. Santukan bes suene, pamuputnya kasoran Sang Arjuna tur keni kanjambak. Sang Arjuna polih ngwalesang sayaga ngintip saha kasaup cokor Sang Hyang Siwane, praya pacang kapantigang nanging Sang Hyang Siwa sane malingse dados juru boros saget ical tan palarpan.\nSasampun sang Hyang Siwa malecat gelis turun sabeh sekar kadulurin weda pangastungkara jaya-jaya miwah suara genta paklening ring ambarane. Kacingak Sang Hyang Siwa maraga Ardanaresuari malingga ring sekar tunjunge. Swatejan Ida dumilah galang. Irika raris Sang Arjuna ngaturang sembah.\n"Inggih Ratu Bathara ampura pangubhaktin titiang i nista. Sakal niskala pangubhaktin titiang ring jeng Bhatara nenten tios. Palungguh Bhatara, meraga api medal saking kayu, maraga minyak medal saking santen. Palungguh Bhatara pacang malingga ring sang maraga luih sane setata ngulik tutur kadiatmika. Palungguh Bhatara ngebekin jagat. Palungguh Bhatara maraga unteng tatuane mautama. Palungguh Bhatara malingga ring sahananing sane wenten. Palungguh Bhatara ngebekin Bhuwana Agung miwah Bhuwana Alit. Palungguh Bhatara maraga Utpeti, Maraga Stiti. Palungguh Bhatara maraga Pamralinasahnaning sane wenten. Palungguh Bhatara pinaka jiwan jagate, pinaka jiwan sahananing sane katon miwah sane nenten katon. Sakadi lawat bulane sane wenten ring pasone madaging toya. Yan toyane ening bersih, janten cedang lawat bulane punika. Sapunika taler Palungguh Bhatara, wantah ring Sang Wicaksana saha langgeng mayoga semadi kewanten sane prasida nyingak Palungguh Bhatara saha sueca jeneklanggeng mapawayangan ring Ida. Palungguh Bhatara paragayan Ida Sang Hyang Widhi. Palungguh Bhatara maraga suci nirmala nenten sida antuk nglawatang. Nanging Palungguh Bhatara pacang prasida kapanggihin, prasida karasayang antuk Ida sang maraga Maha Yogi, saantukan kawiaktiannya wantah punika tetujon Ida sane pinih mautama."\nDurung puput Sang Arjuna ngaturang sembah gelis kacawis antuk Ida Sang Hyang Siwa, "Uduh Dewa Sang Arjuna, suba tatas Bapa tetujon I Dewane. Jani Bapa nganugrahin I Dewa panah madan Pasupati. Nah lautang terima Dewa". Sapunika pangandikan Ida Sang Hyang Siwa.\nMawastu medal geni murub saking tangan Ida Sang Hyang Siwa tur marupa raksasa makta panah ngendih. Kaenjuhang panahe punika di gelis katerima antuk Sang Arjuna. Ri sampun panah katerima mawastu api murube punika masikian ring panahe.\nSampun puput Sang Arjuna nunas panugrahan tumuli ngaturang bhakti. Lianan ring panah taler kaicen pamentangannya miwah kaicen gelungan. Mangda jangkep paicane, Sang Arjuna taler kaicen pawisik tata cara indik mayuda antuk Ida Sang Hyang Siwa.\nKaketus Saking : Itihasa Arjunawiwaha\nKaposting olih bliyanbelog ring 10:48 AM\nMen Sugih Teken Men Tiwas\nSatua Bawak : Dadong Rawi\nPupulan Sasenggakan Bagian 1\nSatua Bali : I Lacur\nSatua Bawak : Majogjag\nWanti Warsa Sekaa Truna Truni\nPupulan Sesonggan Bagian 2\nLogo Google Dados Barcode\nNyanggra Wanti Warsa Sekolah\nBatik Resmi Dados Budaya Indonesia\nPura Jagat Pertama Ring Eropa\nGempa Ring Sumatera\nLaunching Blog Baliholi


Filipi 4 (BALI)\n1Punika awinanipun inggih parasemeton sane sayangang tiang, sane tansah ape-ape tiang, sane tansah ngawinang tiang liang miwah bungah ring manah. Inggih parasemeton sane tresnain tiang, semeton patutne malaksana kadi asapuniki, inggih punika mangda semeton pageh urip sajeroning Ida Sang Panembahan.\n2Tiang nunas, mangda Euodia miwah Sintike leket masemetonan sajeroning Ida Sang Panembahan.\n3Kadi asapunika taler pinunas tiange ring Sunsugos, mangda semeton nulungin sang kalih punika. Santukan ipun sareng kalih sampun sarat makarya sareng tiang buat midartayang Orti Rahayu, sareng-sareng ring Klemens miwah parasemeton sane lianan, sane wastanipune sampun kunggahang ring Cakepan Uripe, druen Ida Sang Hyang Widi Wasa.\n4Pada masuka renaja semeton setata sajeroning Ida Sang Panembahan. Malih wawanin tiang, pada masuka renaja!\n5Sinahangja solah semetone sane ayu marep ring sakancan anake lianan. Ida Sang Panembahan gelis pacang rauh.\n6Sampunangja semeton sangsaya ring saluiring paindikan, nanging tunasja saluiring kabuatan semetone sajeroning pangastawan semetone ring Ida Sang Hyang Widi Wasa, maduluran antuk rasa suksma ring manah.\n7Sutrepti rahayu saking Ida Sang Hyang Widi Wasa, sane nglangkungin sakancan pepineh manusane, jaga negdegang pakayunan miwah pepineh semetone, sajeroning patunggilan ring Ida Sang Kristus Yesus.\n8Pamuputipun inggih parasemeton, incepangja ring kayun semetone saluiring paindikan sane ayu miwah paindikan-paindikan sane patut kapuji, inggih punika paindikan-paindikan sane sujati, sane luur, sane patut, sane suci nirmala, sane asri miwah luih.\n9Laksanayangja paindikan-paindikan sane sampun tampi miwah plajahin semeton saking tiang, inggih punika paindikan-paindikan sane sampun pirengang miwah cingakin semeton. Ida Sang Hyang Widi Wasa maicayang sutrepti rahayu ring iraga, Ida pacang nyarengin parasemeton.\n10Ageng pisan kaliangan manah tiange sajeroning Ida Sang Panembahan! Yadiastun sampun sue, nanging sane mangkin semeton malih polih sela buat nyinahang, mungguing semeton tansah eling ring tiang. Tiang boyaja maosang, mungguing semeton sampun lali ring tiang, nanging semeton tan polih sela buat nyinahang kapitresnan semetone.\n11Samaliha paindikane punika baosang tiang, boyaja malantaran tiang marasa tan kalinguang, santukan tiang sampun mlajah nampi sawentenipun.\n12Tiang sampun naenin nandang kakirangan, taler sampun naenin maibuh-ibuhan. Buat tiang paindikane sane kadi asapunika tan wenten sane tawah, inggih punika sajeroning wareg wiadin kaluen, sajeroning maibuh-ibuhan wiadin kakirangan.\n13Tiang mrasidayang nandangin saluiring paindikane punika malantaran kakuatan paican Ida Sang Kristus ring tiang.\n14Nanging pakayunan semetone kalintang becik ring tiang, santukan semeton sampun nulungin tiang rikala nandang kakewuhan.\n15Semeton saking kota Pilipi sami sampun pada tatas uning, mungguing rikala tiang nilar jagat Makedoniane, duk pangawit tiange midartayang Orti Rahayu, wantah semeton sane nulungin tiang, tur wantah semeton sane sareng-sareng ngrasayang aget lacur tiange.\n16Rikala tiang muatang pitulungan ring kota Tesalonika, semeton sampun langkungan ring apisan nulungin tiang.\n17Sane buatang tiang, boyaja pitulungane punika, nanging mangda pikolih semetone sayan mawuwuh-wuwuh.\n18Puniki pinaka dados surat bukti buat saluiring paindikan sane sampun tampi tiang saking semeton, sane langkungan ring kabuatan tiange. Sane mangkin saluiring kabuatan tiange sampun kategepang, santukan Epaproditus sampun ngrauhang ring tiang sumbangan semetone makasami. Sumbangan semetone punika tan bina sakadi aturan sane miik, sane kaledangin antuk Ida Sang Hyang Widi Wasa.\n19Dumadak Ida Sang Hyang Widi Wasa ledang negepang saluiring kabuatan semetone malantaran kawibuhan Idane sane maliah-liah sajeroning Ida Sang Kristus Yesus.\n20Luihangja Ida Sang Hyang Widi Wasa, Sang Aji, salami-laminipun. Amin.\n21Tiang ngaturang pangayu bagia ring parakaulan Ida Sang Hyang Widi Wasa, sane dados druen Ida Sang Kristus Yesus. Parasemeton sane wenten sareng-sareng ring tiang irika, taler ngaturang pangayu bagia ring semeton sami.\n22Kadi asapunika taler parakaulan Ida Sang Hyang Widi Wasa sane wenten irika, minakadinipun pisan sane wenten ring purin Sang Nata Ratu.\n23Sih pasuecan Ida Sang Hyang Yesus Kristus tansah nyarengin parasemeton sinamian.\nDownload Audio MP3 (Filipi 4):


Yohanes 6 (BALI)\n1Sawusan punika Ida Hyang Yesus raris mawali malayar ngungsi pasisi kangin Danu Galileane. (Danu punika taler mawasta Danu Tiberias.)\n2Anake akeh pada mabered ngetut pamargin Idane, santukan ipun sami sampun pada ngantenang praciri sane ngangobin, sane kardi Ida marep ring anake sakit.\n3Ida Hyang Yesus raris munggah ka bukite tumuli malinggih, kasarengin antuk sisian Idane.\n4Duk punika Rerainan Paskah bangsa Yahudine sampun nampek.\n5Rikala Ida maksian ring kiwa tengen Idane, Ida nyingak anak akeh pisan rauh maranin Ida, raris Ida ngandika ring Dane Pilipus kadi asapuniki: “Dija jani meli dedaaran buat anake makejang ene?”\n6(Ida ngandika kadi asapunika buat nyugjugin dane; sujatinnya Ida sampun wikan ring sane pacang karyanin Ida.)\n7Dane Pilipus raris masaur sapuniki: “Guru, ajengan mapangarga satak jinah perak durung jangkep buat anake akeh puniki, yadiastun suang-suang polih pada makidik.”\n8Salah tunggal sisian Idane sane tiosan, inggih punika Dane Andreas, semeton Dane Petrus, matur asapuniki:\n9“Puniki wenten anak alit mabekel roti limang bungkul miwah ulam kekalih. Nanging napi pikenohipun buat anake sane amunika akehipun?”\n10Ida Hyang Yesus raris ngandika ring parasisian Idane asapuniki: “Tundenja anake ento pada negak.” (Genahe punika samah tumbuhin padang.) Anake akeh punika tumuli negak, sane lanang kewanten akehipun wenten sawatara limang tali.\n11Ida Hyang Yesus raris ngambil roti punika. Sasampune Ida matur panyuksma ring Ida Sang Hyang Widi Wasa rotine punika raris kacacarang ring anake akeh, kadi asapunika taler ulame. Anake akeh punika raris pada nunas sakita karepipune.\n12Sasampune sami pada wareg, Ida raris ngandika ring parasisian Idane makasami asapuniki: “Punduhangja sisa-sisanne apang tusing makutang.”\n13Parasisiane raris pada munduhang sisa-sisan rotine sane sampun katunas antuk anake akeh punika. Sisan rotine sane limang bungkul punika wenten roras kranjang.\n14Anake akeh sane ngantenang praciri agung sane kakardi antuk Ida Hyang Yesus punika, sami pada ngucap sapuniki: “Sujatinne ene suba Sang Nabi, ane raosanga bakal rauh ka jagate!”\n15Santukan Ida Hyang Yesus uning ring manah anake akeh punika, mungguing ipun mabudi ngadegang Ida dados ratu, Ida raris makaon saking irika ngungsi ka bukite praragayan.\n16Nyoreang parasisian Idane pada tedun ka sisin danune.\n17Dane sami munggah ka jukunge raris malayar mawali ngungsi kota Kapernaum. Ngantos wengi Ida Hyang Yesus durung rauh,\n18tur daweg punika angin lan ombake ageng pisan ring danune punika.\n19Sasampun parasisiane malayar sawatara limang kilo dohipun, dane ngantenang Ida Hyang Yesus mamargi ring duur toyane, tur maranin jukung danene, punika awinan dane sami pada ajerih.\n20Ida Hyang Yesus raris ngandika asapuniki: “Edaja jejeh; ene Guru!”\n21Wau dane jagi ngaturin Ida Hyang Yesus munggah ka jukunge, digelis dane sampun rauh ring genah sane katuju.\n22Benjang semengipun anake akeh sane madunungan ring pasisi kangin danune, sami pada uning, mungguing irika tan wenten jukung malih sajawining sane malayar punika. Ipun taler uning, mungguing Ida Hyang Yesus tan munggah ring jukunge punika sareng ring sisian Idane. Wantah parasisian Idane kewanten sane malayar.\n23Duk punika wenten jukung-jukung lianan sane wau rauh saking kota Tiberias, sedeng ngungsi ka genah anake akeh pecak nunas roti, sasampune Ida ngaturang panyuksma ring Ida Sang Hyang Widi Wasa.\n24Rikala anake akeh punika tan ngantenang Ida Hyang Yesus miwah parasisian Idane ring jukung-jukunge punika, anake akeh punika raris pada munggah ring jukung-jukunge punika, tumuli malayar ngungsi kota Kapernaum jagi ngrereh Ida Hyang Yesus.\n25Daweg anake akeh manggihin Ida Hyang Yesus ring pasisi kauh danune, ipun matur sapuniki: “Guru, kalinapi Guru rauh iriki?”\n26Ida Hyang Yesus raris masaur, pangandikan Idane: “Tiang ngorahin ragane, sujatinne ragane ngruruh Tiang, ulihan ragane suba naar roti ngantos wareg, nanging tusing ulihan suba ningalin praciri ane gae Tiang.\n27Edaja ragane sarat ngulati dedaaran ane lakar usak; nanging saratangja ngulati dedaaran ane bekelang ngungsi idup ane langgeng. Ida Sang Putraning Manusa Utusan Ida Sang Hyang Widi Wasa lakar ngicen ragane dedaarane ento. Sawireh Ida ane suba kabiseka tur kasahang baan Ida Sang Hyang Widi Wasa, nah ento Ida Sang Aji.”\n28Ipun raris matur pitaken sapuniki: “Punapi sane patut kardi titiang, buat nglaksanayang pakarsan Ida Sang Hyang Widi Wasa?”\n29Ida Hyang Yesus masaur sapuniki: “Pakardi ane karsayang baan Ida Sang Hyang Widi Wasa, apanga kardi ragane, nah ento: Pracayaja teken Ida, ane kutus baan Ida Sang Hyang Widi Wasa.”\n30Ipun sami pada masaur sapuniki: “Praciri napi sane kardi Guru, mangda titiang sami pada ngeton, raris pracaya ring Guru? Napi sane pacang kardi Guru?\n31Paraleluur titiange sami sampun nunas roti manna ring tegal melakange, sakadi kecap Cakepan Sucine sapuniki: ‘Ida mapaica roti saking suarga sane dados dedaarannyane!’”\n32Ida raris ngandika sapuniki: “Sujatinne Tiang ngorahang teken ragane: Singja Nabi Musa ane ngicen ragane roti uli suarga, nanging ane ngicen ragane roti ane sujati uli suarga, nah ento Ajin Tiange.\n33Krana roti ane kapaicayang baan Ida Sang Hyang Widi Wasa, tedun uli suargan tur Ida maicayang urip buat jagate.”\n34Ipun raris mapinunas sapuniki: “Guru, icenja titiang setata rotine punika!”\n35Ida Hyang Yesus malih ngandika: “Tiang ene roti idup! Nyenja ane teka sig Tiange ia tusing lakar buin seduk; nyenja ane pracaya teken Tiang ia tusing lakar bedak.\n36Tiang suba ngorahang teken ragane, yadianja ragane suba ningalin Tiang, nanging ragane tusing pracaya.\n37Sakancan anak ane kaserahang teken Tiang baan Sang Aji, anake ento lakar teka sig Tiange tur Tiang lakar tusingja nulak anake ane teka sig Tiange.\n38Sawireh Tiang suba tumurun uli suargan tusingja buat nyalanang keneh Tiang niri, nanging buat nglaksanayang pakarsan Ida ane ngutus Tiang.\n39Ida Sang Ane Ngutus Tiang ngarsayang apanga sakancan anak ane suba serahang Ida teken Tiang, tusingja ada ane ilangang Tiang, nanging apanga Tiang nguripang anake ento makejang manian dipamragat gumine.\n40Sawireh ane karsayang baan Ida Sang Aji kene: Apanga makejang anake ane ningalin Ida Sang Putra tur pracaya teken Ida, muponin urip langgeng; Tiang lakar nguripang anake ento makejang dipamragat gumine!”\n41Jadma Yahudine raris sami pakrimik, santukan Ida Hyang Yesus maosang, mungguing Ida punika maraga roti sane tumurun saking suarga.\n42Sapuniki baosipune: “Tusingke anake ene Yesus, pianak Yusupe? Iraga ajak makejang pada nawang meme muah bapanNe. Kenken dadi Ia bisa ngorahang dewekNe turun uli suargan?”\n43Ida raris masaur sapuniki: “Edaja ragane pada pakrimik ajak timpal!\n44Adiriko tusing ada anak lakar nyidayang teka sig Tiange, yening anake ento tuara kadudut baan Ida Sang Aji ane ngutus Tiang; apanga Tiang nguripang anake ento dipamragat gumine.\n45Ada mungguh di Cakepan Paranabine kene: ‘Sakancan manusane pada kurukang baan Ida Sang Hyang Widi Wasa.’ Sakancan anake ane suba madingehang tur nampi paurukan Ida Sang Aji, anake ento lakar teka maranin Tiang.\n46Nanging ene tusingja mapiteges, mungguing suba ada anak ane ningalin Ida Sang Aji; tuah ane rauh uli Ida Sang Hyang Widi Wasa dogen ane suba nyingakin Ida Sang Aji.\n47Saking jati-jati Tiang ngorahang teken ragane: Nyenja ane pracaya ia molih urip langgeng.\n48Tiang ene roti idup.\n49Paraleluur ragane pada naar roti manna di tegal melakange, nanging ajaka makejang suba pada mati.\n50Ene rotine ane tumurun uli suargan kene: Nyenja naar rotine ento, ia tuara lakar mati-mati.\n51Tiang ene roti idup ane tumurun uli suargan; nyenja naar rotine ene, ia lakar idup sakayang-kayang. Roti ane lakar baang Tiang, nah ento awak Tiange, ane lakar serahang Tiang, apanga gumine muponin idup.”\n52Malantaran pangandikan Idane punika jadma Yahudine raris pada matembung baos sareng timpal-timpalnyane sapuniki: “Kenkenanga Anake ene lakar maang iraga naar awakne?”\n53Ida Hyang Yesus raris ngandika: “Saking jati-jati Tiang ngorahang teken ragane: yening ragane tusing naar anggan Sang Putraning Manusa Utusan Ida Sang Hyang Widi Wasa, tur nginem rah Idane, ragane tusing lakar ngelah idup sig padewekan ragane.\n54Nyenja naar awak Tiange tur nginem getih Tiange ia lakar muponin idup langgeng, tur mani wekas didina pamragat gumine ia lakar uripang Tiang.\n55Sawireh awak Tiange mula dedaaran ane sujati tur getih Tiange mula inem-ineman ane sujati.\n56Nyenja naar awak Tiange tur nginem getih Tiange, nunggil teken Tiang, tur Tiang nunggil teken ia.\n57Buka Sang Aji ane nyeneng suba ngutus Tiang, tur Tiang idup uli krana Ida, aketo masih anake ane naar Tiang, ia lakar idup uli krana Tiang.\n58Ene roti ane tumurun uli suargan; rotine ene tusingja buka roti ane daara teken leluur iragane, tur ia suba pada mati. Anake ane naar rotine ene ia lakar idup sakayang-kayang.”\n59Ida Hyang Yesus ngandikayang paindikane punika, daweg Ida mapaica paurukan ring perhyangan anak Yahudine ring kota Kapernaum.\n60Duk punika akeh saking pantaran sisian Idane sane miragiang pangandikan Idane iwau, sane wetu baos danene kadi asapuniki: “Paurukan Idane ene bes wayah, nyen sida baana ngresepang!”\n61Yadiastu tan wenten anak sane nguningayang ring Ida, nanging Ida Hyang Yesus wikan, mungguing parasisian Idane sami pada pakrimik ngrimikang paindikane punika. Punika awinane Ida raris ngandika ring dane asapuniki: “Apake raos Gurune ibusan ngranayang cening pada bimbang?\n62Lantas kenken lakara mani wekas dikalane cening ngatonang Sang Putraning Manusa Utusan Ida Sang Hyang Widi Wasa mawali munggah ka linggih Idane ane jati mula?\n63Ane maicayang urip nah ento Roh Ida Sang Hyang Widi Wasa; kuasan manusane tusingja ada gunanne. Raos Gurune ane suba tuturang Guru teken cening, ento urip.\n64Yadian keto, di pantaran ceninge ada ane tuara pracaya!” (Saking pangawit Ida Hyang Yesus sampun wikan sapasira ring pantaran sisian Idane sane tan pracaya tur sane pacang alpaka ring Ida.)\n65Ida nglanturang pangandikan Idane sapuniki: “Ento awanan ibusan Guru ngorahang teken cening: Mungguing adiriko tusing ada anak ane lakar teka sig Gurune, yening ia tuara kalugrain baan Ida Sang Aji!”\n66Ngawit saking rahinane punika akeh sisian Idane sane nilar Ida tur tan malih ngiring Ida.\n67Punika awinan Ida Hyang Yesus ngandika ring sisian Ida makaroras asapuniki: “Apa cening lakar milu makaad?”\n68Simon Petrus raris matur ring Ida sapuniki: “Duh Sang Panembahan, sapasira sane jagi rereh titiang? Wantah Palungguh Ratu, sane madue sabda urip langgeng.\n69Sane mangkin titiang pracaya tur uning mungguing Palungguh Ratu punika Sang Maraga Suci sane kutus antuk Ida Sang Hyang Widi Wasa.”\n70Pasaur Idane: “Tusingke Guru ane milih cening makaroras? Nanging di pantaran ceninge ada aukud ane mawak setan!”\n71Ida mabaos kadi asapunika ngeniang indik Dane Yudas okan Simon Iskariote. Santukan Dane Yudas punika pacang alpaka ring Ida, yadiastu dane dados salah tunggal saking pantaran sisian Idane makaroras punika.


Ngrasayang - kamus bahasa bali\nfeel; sense; experience (Verb)\nIa tusing taen ngrasayang ane rasayang tiang.\nHe never felt what I felt.\nIn Balinese: I angsa lua muani ngrasayang idupne ngancan keweh.\nIn Balinese: Jani ia mara ngrasayang nyeh.\nIn Indonesian: Made Kunci disembunyikan gamang…..” Warga yang melihat Wayan Sereg, Komang Segel, dan Ketut Gili berlari ketakutan jadinya terheran-heran.\nIn Balinese: Memargi aminggu melajah online puniki tiang ngrasayang inguh, keweh, lan ribet.\nIn Balinese: Dumogi sametone sami kenak rahayu, nenten wenten ngrasayang cicing berung keni tundung kadi caritan titiange i wawu.\nIn Balinese: I Godogan ngrasayang kolonganne ngancan ngahngah.\nIn Balinese: Titiang dados sisya ngrasayang duka pisan mawinan Ten dados masekolah, Ten dados mesadu arep lan matemu majeng ibu utawi bapak guru miwah pasawitran titiang sane lianan.\nIn Balinese: Nadaksara krama Desa Cau ane ngengkis sirep prajani enten, ngrasayang kebus lan ongkeb.\nIn Balinese: Dane ngrasayang jaen.\nIn Indonesian: Raja Kodok amat senang.\nIn Balinese: Yening ngejuk ipun anggen unen- unenan, mangda ring panguntat kauripan ipun ngrasayang becik, sakadi sane iraga rasayang rikala ngajeng ipun.\nIn Balinese: Nénten ja Rusia sareng Ukraina mantén sané ngrasayang dampak punika, Indonesia taler keni ring dampak perang punika.\nIn Balinese: Kaping siki, ri tatkala varian baru matampak ring gatra ri Maret-April, sepatutne pemerintah ngekebin penerbangan internasional uli negara-negara ngrasayang panglahlah varian baru.\nIn Balinese: Sawatara duang warsa sane makarya ring pariwisata dados pengangguran miwah parajana Baline ngrasayang krisis ekonomi.\nIn Balinese: Pariwisata Bali kadi mati suri, akeh taler villa, toko - toko, restaurant, hotel, utawi genah - genah wisata sane ngrasayang pocol duaning panglimbak Covid 19.\nIn Balinese: Krama Bali sane akeh ngambil kekaryan ring sektor pariwsata sane magkin ngrasayang meweh ngamolihang jinah, santukan sektor pariwisata sane katutup, nika mawinan ipun neneten malih makarya.\nIn Balinese: Nika mawinan Sang Prabu Windusara nenten ngrasayang jaen rikala ngrayunin.\nIn Balinese: Iraga makasami ngrasayang dampak ulian konflik Ukrainane punika.\nIn Balinese: Sekaté COVID-19 ada di Bali\nI Made Udayana Putra\nBali sampun kaloktah ngantos ring dura nagara, nentén lian antuk akéh kawéntenan\nadat miwah tradisi ring Bali, tios ring punika akéh anak dura nagara rauh ka Bali\nmapelesiran utawi ngalimurang manah miwah ngrasayang sapunapi idup di Bali.\nIn Balinese: Sami janten ngrasayang sakadi titiang.\nIn Balinese: Tumben jani tiyang nawang Corona, tumben jani mase tiyang ngrasayang megae uli jumah.\nIn Balinese: Nanging sami jagaté ngrasayang dampakné punika.\nIn Balinese: Covid-19 ngawinang makasami para janane ring jagate mangkin ngrasayang panglalah ring baga ekonomi, pariwisata, kantos ring baga pertanian.\nIn Balinese: Nggih semeton yening kayun ngrasayang wisata berkuda nanging takut ongkosnyane mael, ngiring malali ka Taman Pancing, wenten wisata berkuda sane mudah pisan.


Bilangan 13 (BALI)\n1Ida Sang Hyang Widi Wasa ngandika ring Dane Musa, sapuniki:\n2“Pilihja pamimpin adiri uli asing-asing suku bangsane ane roras ento, tur tunden ia dadi mata-mata buat nyelehin tanah Kanaane, ane lakar paicayang Ulun teken bangsa Israel.”\n3Dane Musa raris ngamargiang titah Ida Sang Hyang Widi Wasa punika, tur saking tegal melakang Parane dane raris ngutus pamimpin-pamimpin sane inucap ring sor puniki: SUKU PAMIMPIN Ruben Samua okan Dane Sakur, Simeon Sapat okan Dane Hori, Yehuda Kaleb okan Dane Yepune, Isakar Yigal okan Dane Yusup, Epraim Hosea okan Dane Nun, Benyamin Palti okan Dane Rapu, Sebulon Gadiel okan Dane Sodi, Manase Gadi okan Dane Susi, Dan Amiel okan Dane Gemali, Aser Setur okan Dane Mikael, Naptali Nahbi okan Dane Wopsi, Gad Guel okan Dane Maki,\n16Punika makasami mata-mata sane kutus antuk Dane Musa buat nyelehin jagate punika. Dane Hosea, okan Dane Nun raris kagentosin pesengannyane antuk Dane Musa dados: Yosua.\n17Rikala Dane Musa ngutus dane sareng roras punika Dane Musa mapiteket sapuniki: “Rarisang semeton mamargi ngalerang, ngungsi ka tanah Negeb, tur saking irika raris ka pagunungan.\n18Selehinja kawentenan tanahe punika, akuda akeh jadmannyane miwah amunapi kakuatanipune.\n19Becikang nureksain, punapike jagate punika becik punapi nenten? Samaliha punapike rakyatnyane magenah ring desa-desa sane nenten mabenteng, punapi ring kota-kota sane mabenteng.\n20Tureksain taler indik kawentenan tanahipune, punapike gemuh tur akeh pepayonan sane wenten irika? Samaliha sampunang ajerih, tur baktaja mriki woh-wohan sane wenten irika akidik.” (Daweg punika ngawitin sampun masan ngalap anggur.)\n21Irika anake sareng roras punika tumuli mamargi ngalerang tur nureksain jagate punika, ngawit saking tegal melakang Sine sane bedelod, raris ngungsi ka kota Rehob sane nampek ring margine ka Hamat sane baler.\n22Pinih riin dane ngungsi ka tanah Negeb, raris rauh ring kota Hebron ring genah watek wong Ahiman, Sesai miwah Talmaine katurunan wong Enak, bangsa sane pawakannyane sakadi raksasa. (Kota Hebron punika kawangun pitung taun riinan ring kota Soan sane ring Mesir.)\n23Dane sareng roras raris rauh ring Lebak Eskol. Irika dane sareng sami ngetep carang anggur sane kalintang sarat madaging woh, kantos anggur punika kategen sareng kalih. Sajaba punika dane taler makta woh delima miwah woh aa makadados gapgapan.\n24(Genahe punika kawastanin Lebak Eskol, santukan irika wong Israel ngetep woh anggur aijeng.)\n25Sasampune petang dasa rahina suenipun nyelehin jagate punika, mata-matane punika tumuli mawali.\n26Dane raris nguningayang ring Dane Musa, Harun miwah ring pasamuan Israele makasami sane sedekan mapunduh ring Kades, ring tegal melakang Parane. Mata-matane punika nuturang sakancan paindikan sane sampun panggihin dane. Woh-wohan sane bakta dane taler edengang dane ring bangsa Israele.\n27Dane sareng roras matur ring Dane Musa sapuniki: “Tiang sampun ngilehin jagate irika, tur panggihin tiang jagate irika gemuh landuh, samaliha puniki woh-wohan akidik sane bakta tiang saking irika.\n28Nanging jadmane sane magenah ring jagate irika siteng-siteng pisan. Kota-kotanipune ageng-ageng, tur kasengker antuk tembok sane kukuh. Sajaba punika tiang manggihin jadma katurunan wong Enak irika.\n29Ring tanah Negeb kagenahin antuk wong Amalek, ring pagunungan antuk wong Het, wong Yebus miwah wong Amori. Nampek ring Segara Tengahe miwah ring sapanjang Tukad Yordane, kagenahin antuk wong Kanaan.”\n30Nanging Dane Kaleb tumuli negdegang pepineh anake sane pada pakrimik ring Dane Musa. Sapuniki pangandikan Dane Kaleb: “Sane mangkin iraga patut ngebug tur ngaug jagate punika, santukan dangan antuk iraga ngaonang ipun.”\n31Nanging anake sane nyarengin Dane Kaleb dados mata-mata punika raris pada mabaos sapuniki: “Sampunang sapunika. Iraga nenten jaga kuat buat ngebug ipun. Jadmane sane wenten irika sitengan ring iraga.”\n32Irika paramata-mata punika nutur-nuturang orti sane bobab ring pantaran wong Israele, indik jagat sane sampun selehin dane punika. Sapuniki baos danene: “Pamupon tanahe irika nentenja akeh, pabuat jadmane irika kewanten nentenja cukup. Pawakan jadmane sane panggihin tiang irika ganggas-ganggas.\n33Samaliha tiang taler manggihin jadma sane pawakannyane sakadi raksasa inggih punika katurunan wong Enak. Yen bandingang tiang, rumasa dewek tiange tan bina sakadi balang tur ipun pasti taler nganggep tiang kadi asapunika.”


Basa Bali, Mardiana (BBM): 12/03/12\nSatua Bali PEDANDA BAKA\nKACRITAYANG wenten reke kedis putih mabaong lantang , mawasta I Kedis cangak, sane ring carita puniki kabaos padanda baka. Ipun dueg pisan ngrincikan daya, mangda sida mamangsa saluir ulame sane wenten ring telaga Kumudane. Telaga punika makanten asri pisan, magenah ring madianing wana. Ring telaga punika akeh pisan kocap wenten ulam, mawinan nyabran rahina I Kedis Cangak rauh merika ngrereh tetadahan. Ipun mapangangge sarwa putihkadi angganing sang pinandita, taler ipun nganggen anting-anting, magenitri, ngangen selempang, miwah maketu\nSasampun makudang-kudang raina nenten wenten ulam nyak nampek, Sang Cangak ngawitin mawinaya mapi-mapi sadu, saha nenten malih mamangsa ulam. Punika mawinan akeh ulame pade bengong, ngantenang sang cangak matiosan saha purun mapitaken, napi mawinan Sang cangak nenten kayun malih mamangsa soroh ulam? Sang Cangak makenyir saha mapajar ring para ulame, mungguing napi sane kalaksanayang wantah titah Ida Sang Hyang Embang.\nSang Cangak ngraos kadi puniki, “Ipidan bapa taen gelem keras. Sawireh Ida Hyang widhi sueca ngicenin kaslametan, ditu bapa masemaya lakar suud mamangsa sarwa minane ane ada di tlagane. Kapatut bapa ngelarang ajahan dharma, using buin nglaksanayang himsa karma. To awinan jani bapa dadi Pandita suci” miragiang raos sang cangake kadi asapunika, makasami ulame kapiangen tur percaya mawinan purun nampekin sang cangak\nSang Cangak makenyem, gargita pisan duaning marasa winayannyane sampun mapikolih. Salanturnyane ipun ngraosang ring para ulame. Mungguing ring bulan oktober jagi rauh para mendegane, jagi rauh ngrusak tlagane saha ngejuk ulame sami. Makasami ulame jejeh sasampun miragi raos padanda baka sakadi punika. Para ulame nunas piteket saha nunas wantuanmangda ipun sami selamet. Sang Pedanda Baka maosng sanggup mapitulung, sinambi mapi-mapi kangen. Dane maosang wenten tlaga sane singid tur becik pisan, genah nyane duh saking i menega. Tlagane punika magenah ring pantaraning gunung-gunung. Punika mawinan para ulame magarang nagih mangda gelis kakisidang kagenahe punika.\nKacerita sampun akeh pisan ulam sane kakeberang, raris ring pamargin kamangsa antuk Sang cangak. Pamuput wenten i yuyu sane maderbewirasa tan percaya ring kabecikan manah sang cangake. Ipun ngrasayang mungguing sang cangak wantah pedanda baka sane nenten sandang gega. Ipun kadi buaya sane mapi-mapi pules, nanging sesampun tetedane boh pacang tadah ipun, mawinang sang yuyu wantah newek maderbe manah kadi punika, ipun mendep sinambi ngrereh bukti\nRing raina sane sampun kajantenang, rauh reka sang cangak ka tlagane punika. Mangkin sang yuyu polih galahe jagi kakeberang, ngungsi genah anyar sane kajanjiang. Baong sang cangake kakapit antuk makakalih kapit i yuyu, raris ipun kakeberang. Sarauhe ring genah sane katuju, i yuyu akeh ngantenang tulang tulang ulam ring duur watune, genang sang cangake sering mamangsa soroh ulame. I yuyu sampun molihang bukti kajelekan tingkah sang cangake\nRiantuk gedeg basang ipune, kasangetang nyepit baong sang cangake kantos aduh-aduh kasakitan. Sang cangak nyesel tur jejeh, saha ngidih olas mangda i yuyu ngaksamayang kaiwangannyane. I yuyu nenten ngicen ampun, saha nagih mangda ipun kawaliang ring telaga kumudane, sang cangak nagingin pengidih nyane i yuyu mewali kagenah jatu mula, sasampun rauh ring genah telaga kumudane jengah manah sang yuyu kalintang, raris kaakes baong sang cangak ngantos pegat mawinan ipun padem.\nPunikalaksana anake sane madaya corah sinah lakar manggihing papa neraka ring kawahe,,,\nAmunika dumun, ampun kenyel ngetik niki, dumogi wenten pikenoh nyane,,,\nKaketus saking: wacana basa bali\nPosted by Mardiana at 23:00 7 comments:\nLagu Pop BALI Bungan Sandat\nLagu bungan sandat, sane seneng matembang bali, lagu pop bali Bungan Sandat puniki becik pisan, sane kaketus saking: Wacana Basa Bali, dumogi maguna. Yening wenten medue lagu pop bali sane lianan, dados genahang ring kotak komentar.\nYen gumanti bajang\nTan bina ya pucuk nedeng kembang\nDi siba ya layu\nTan ada ngerunguang ngemasin mekutang\nEda gumanti dadi kembang bintang\nMentik di rurunge,\nMakejang mangempok raris kaentungan.\nTo ibungan sandat...\nSalayu layu layune miik\nTo ya nyandang tulad\nSauripe melaksana becik\nPara truna truni,\nMangda saling asah-asih asuh\nPakukuhin rahayu kapanggih\nPosted by Mardiana at 21:39 No comments:\nAksara baline sane lumrah kaajahin alit-alite saking Sd rauh saking SLTA miwah perguruan tinggi, akeh nyane 18, sane ketah kebaos abjad aksara bali, aksara punika sujatine ketah kebaos aksara wresastra.\nSane ngranjing ring sorohang aksara wresastra inggih punika:\nHa, na, ca, ra, ka, da, ta, sa,wa,la,ma,ga,ba,nga,pa,ja,ya,nya.\nconto: I Meme mablanja ka peken\nkaketus saking: buku ngiring nulis bali,\nPosted by Mardiana at 02:43 No comments:


Aluh - kamus bahasa bali\neasy (Andap) (Adjective)\nElah (Nusa Penida)\nTusing ada ane ngorang ngalih pipis ento aluh.\nNothing said making money was easy.\nIn Balinese: Jujur keneh titiang, rikala nganggen masker merasa nenten lues lan muan titiang aluh dadi giat.\nIn Balinese: Aluh!\nIn Balinese: Ento makrana aluh antuk Ida ngejuk buron ane kaborosin.\nIn Balinese: Makejang pada gigian anake bane aluh I Sigir ngmatiang raksasane galak.\nIn Balinese: Lebih memperkaya literasi apang iraga tusing aluh tertipu ajak informasi palsu utawi hoax.\nIn Balinese: Ipun majalan gancang, aluh nelusup ka bet-bete.\nIn Balinese: Aluh pesan anake nutur.\nIn Balinese: Dadinne konsumen aluh lan nawang dije tongos memblanja produk lokal secara online.\nIn Balinese: Yadiastun pemerintah Brunei masih ngelarang penerbangan ka luar Brunei, mangda aluh ngontrol virus covid-19.\nIn Balinese: Yen istilah bahasa inggrisne medagang online keadanin online shop, yen orahang keweh nak jani masih aluh ulian makejang online.\nIn Balinese: Bahan sane kaanggen masih aluh ngalih, tusing je kanti meli.\nIn Balinese: Anake ane ngelah keneh jelek suba aluh jani ngelaksanayang kejahatan di media sosial.\nIn Balinese: Mekejang sampun uning sosial media, aluh yening ker ngerereh napi-napi.\nIn Balinese: Aluh pesan munuhin dolar.\nIn Balinese: Perkembangan teknologi sane iraga rasayang mangkin sibarengan sareng berkembangnyane penyebaran informasi sane aluh.\nIn Balinese: Kemajuan informasine ento umpamane jani suba aluh ngalih informasi yen saihang ajak imaluan.\nIn Balinese: Yening kenehang, aluh.\nIn Balinese: Ulian viruse ene aluh pesan malalah, lan suba liu anake kena, ento makada pemerintah suba nyalanang makudang-kudang utsaha.\nIn Balinese: Kekantenan sakeng musikalitasnyane, bebaronhan puniki nganggen pola ritmis sane dangan miwah aluh pisah.\nIn Balinese: Punika mawinan, otomatis pergerakan jadmane jagi terdata lan aluh kalacak yening wenten sane terkonfirmasi positif Covid-19.\nIn Balinese: Sane mangkin macingak film-film anyar sampun aluh pesan, dados saking Netflix, video.com, youtube miwah sane tiosan.\nIn Balinese: Yening berita ane meresahkan punika, sakemaon masyarakat iraga aluh nrima informasi ane pelih, ento mawinan iraga harus ngalih titik informasi sedurung iraga nge sharing ke semeton semeton iraga, bisa gen iraga kene hukuman yening menyebarkan berita hoax, krana iraga onden paham uli dije lan pidan berita ento Jani anake liunan memanfaatkan berita hoax demi keuntungan bisnis\nOther forms of "aluh"\nmade easy; facilitated\ngetting easier; easier\ndangan, aluh, sukeh, keweh, meweh


Bali Ngamargiang PPKM Level 3, Genah Pariwisata Kabukak antuk Kapasitas 50 Persen - balitopnews.com\nBali Ngamargiang PPKM Level 3, Genah Pariwisata Kabukak antuk Kapasitas 50 Persen\nDENPASAR, Balitopnews.com - Saking tanggal 30 Agustus 2021, kasus anyar Covid-19 sampun nedunang, antuk kasus harian alitan ring 250 kasus ngarahina, kesembuhan sampun ring 93%, kasus aktif taler nedunang alitan ring 3.000 diri (2,5%).\n"Nanging iraga mangda setata waspada saantukan angka kematian kantun ageng langkungan ring 10 diri ngarahina," baos Gubernur Bali, Wayan Koster, ring Denpasar, Buda (15 September 2021)\nDane ngawewehin, kasus anyar Covid-19 sane nedunang, angka kesembuhan sane nincap, sayan ngirangang angka perawatan ring Rumah Sakit (hospitality rate), saha angka kematian Covid-19 sane nedunang, Pemerintah Pusat sampun ngamedalang pamutus ngawit tanggal 14 September 2021, Pemberlakuan Pembatasan Kegiatan Masyarakat (PPKM) ring Provinsi Bali nedunang ring level 3.\n"Iraga mangda sampunang nyanggra parindikane punika antuk maliang-liang nanging sapunapi mangda setata waspada saantukan Covid-19 pinaka baya ageng, bilih-bilih wenten kapanggihin varian sane anyar ring makudang-kudang panegara," baosnyane.\nPatut kauningin, yadiastun krama sampun ngamargiang vaksinasi nenten janten jagi luput saking Covid-19. Data nyihnayang yening krama sane sampun nglaksanayang vaksinasi, 40% kantun prasida keni Covid-19 miwah 92% sane padem wantah durung ngamolihang vaksinasi. Nanging risampune ngamolihang vaksinasi, krama sane keni Covid-19 pawesana kaon sane kaawinang nenten rahat pisan saha digelis kenak. Data taler nyihnayang yening krama sane keni Covid-19 tanpa gejala/gejala ringan sane nglaksanayang isolasi terpusat gelisan kenak saha nenten nglahlahin krama tiosan, imbangang sareng pamargin isolasi mandiri.\nMapaiketan sareng parindikane punika, Koster nyarengang samian krama mangda ngamargiang becik protokol kesehatan miwah nglaksanayang pola hidup sehat bebas Covid-19 melarapan 6 M : Memakai masker standar sane patut, Mencuci tangan, Menjaga jarak, Mengurangi bepergian, Meningkatkan imun, miwah Mentaati aturan.\nKapatutang taler ngawigunayang aplikasi PeduliLindungi sajeroning nglaksanayang skrining majeng samian pegawe/ karyawan wiadin pengunjung pusat perbelanjaan/mall/pusat perdagangan. Krama kaicen ngranjing ring pusat perbelanjaan/mall/pusat perdagangan wantah krama sane sampun ngamolihang vaksinasi Covid-19 suntik ka-2.\nKelompok masyarakat risiko tinggi (Anak mobot, sane mayusan alitan ring 12 warsa wiadin langkungan ring 70 warsa) nenten kadadosang ngranjing ring pusat perbelanjaan/mall/pusat perdagangan.\nParikrama kramane taler kauratiang becik, sekadi upacara adat, ngaben, pawiwahan wiadin parikrama tiosan sane ngawinang akeh kramane mapupul nganutin daging Surat Edaran Parisada miwah MDA Bali.\nMajeng Krama Bali sane durung ngamolihang vaksinasi suntik ka-1 utawi suntik ka-2 mangda digelis ngamiletin vaksinasi ring wewidangannyane soang-soang. Majeng sane sampun werda, krama sane madue pinyungkan bawaan (komorbid), mobol wiadin difabel. Majeng krama Bali sane polih kontak erat sareng krama sane positif mangda ledang ngamiletin tracing sane kalaksanayang antuk TNI wiadin POLRI, mawinan prasida kalaksanayang Testing.\nMajeng Krama Bali sane madue caciren sekadi (panes, pilek, watuk, sesek, nenten prasida ngambu wiadin ngrasanin napi-napi) mangda digelis nglaksanayang testing swab berbasis PCR.\nMajeng sane positif Covid-19 tanpa gejala wiadin gejala ringan mangda digelis nglaksanayang\nisolasi terpusat sane sampun kasediayang antuk Pemerintah Provinsi/Kabupaten/Kota, saha nenten kaicen nglaksanayang isolasi mandiri ring jero, mangda nenten nglahlahin kulawarga tiosan. Majeng sane positif Covid-19 antuk gejala sedang wiadin rahat mandga digelis ka Rumah Sakit Rujukan ring wewidangan soang-soang, mangda sungkannyane nenten sayan rahat.\nKrama Bali mangda setata ngrastiti bhakti, ngalungsur kerahayuan mangda Pandemi Covid-19 digelis puput.\nDaya Tarik Wisata (DTW) Alam, Budaya, Buatan, Spiritual, wiadin Desa Wisata kalaksanayang uji coba saha kabukak antuk kapasitas pengunjung pinih akeh 50% miwah antuk protokol kesehatan mategepan Aplikasi PeduliLindungi.\nMajeng sane malelungan nganggen transportasi udara prasida nyihnayang asil negatif Antigen H-1 antuk prasarat sampun vaksinasi suntik ka-2, miwah asil negatif PCR H-2 yening wau ngamolihang vaksinasi suntik ka-1. Bukti sampun ngamiletin vaksinasi kacihanayang melarapan antuk Aplikasi PeduliLindungi.\nMajeng Walikota/Bupati, Camat, Kepala Desa/Lurah, Bandesa Adat sajebag Bali miwah samian krama mangda setata nyarengin ngaremba sapunapi Covid-19 prasida digelis matilar.\n"Ngiring setata ngrastiti madasar antuk sradha bakti soang-soang majeng ring Hyang Widhi Wasa mangda jagat Bali miwah sadaginipun prasida degdeg, aman saha santi jagadhita, nganutin visi Nangun Sat Kerthi Loka Bali melarapan Pola Pembangunan Semesta Berencana Ngulati Bali Era Baru," baosnyane.(gix)


Kejadian 4 (BALI)\n<< Kejadian 4 >>\n1Sasampune punika Dane Adam raris matemu semara ring Dane Hawa, rabin danene. Dane Hawa raris mobot, tumuli ngembasang putra lanang. Dane raris mabaos sapuniki: “Tiang suba maan pianak muani uli krana pitulungan Ida Sang Hyang Widi Wasa.” Punika awinanipun putrane kaparabin Kain.\n2Sapanglanturipun dane malih ngembasang putra, rain Dane Kain, kaparabin Habel. Dane Habel ngubuh kambing miwah biri-biri, nanging pakaryan Dane Kain mamacul.\n3Sasampune maletan makudang-kudang masa, Dane Kain raris ngaturang apahan saking pamupon tanahnyane ring ayun Ida Sang Hyang Widi Wasa, makadados aturan ring Ida.\n4Dane Habel taler ngaturang aturan marupa panak biri-biri asiki sane lekad pinih dumun. Panak biri-birine katampah raris kapilihin dagingne sane pinih becik, kanggen aturan. Ida Sang Hyang Widi Wasa ledang pisan nrima Dane Habel miwah aturan danene.\n5Nanging Ida nenten ledang nrima Dane Kain miwah aturan danene. Punika awinanipun Dane Kain raris duka pisan ngantos prarain danene ucem.\n6Ida Sang Hyang Widi Wasa raris masabda ring Dane Kain, sapuniki: “Kenken dadi kita pedih tur sebeng kitane mrengut?\n7Yening kita mapagawe ayu, sinah sebeng kitane lakar bingar. Nanging yening kita tusing mapagawe ayu, dosane suba ngepet singse kita. Ia dot pesan mrentah kita, nanging kita patut ngalahang ia.”\n8Dane Kain tumuli mabaos ring Dane Habel, arin danene, sapuniki: “Jalanja iraga ka tegale!” Risedek sang kalih wenten ring tegale, tan pasamodana Dane Kain jeg nglempag Dane Habel, ngraris kasedayang.\n9Ida Sang Hyang Widi Wasa raris masabda ring Dane Kain sapuniki: “Dijake adin kitane, I Habel?” Atur danene sapuniki: “Titiang nenten uning. Punapike titiang puniki dados pangempun adin titiange?”\n10Ida malih masabda sapuniki: “Apake ane suba laksanayang kita ene? Getih adin kitane ento ngeling masesambatan teken Ulun uli di tanahe.\n11Ane jani kita kena temah. Kita tusing buin dadi pamacul, sawireh tanahe suba ngisep getih adin kitane ane matiang kita.\n12Yen kita ngarap tanah, tanahe ento tusing lakar mesuang pamupon ane amun benehne. Kita lakar ngumbara tur tusing ngelah umah di gumine.”\n13Dane Kain raris matur ring Ida Sang Hyang Widi Wasa sapuniki: “Pasisip titiange punika kalintang abot, kantos nenten sida antuk titiang negen.\n14Sane mangkin Palungguh IRatu nundung titiang saking tanahe puniki, tur titiang jaga doh saking ayun Palungguh IRatu. Titiang jaga ngumbara tur nenten maderbe umah ring jagate. Samalihipun sapasiraja sane jaga kacunduk ring titiang sinah ipun jaga ngamademang titiang.”\n15Ida Sang Hyang Widi Wasa malih masabda ring dane sapuniki: “Singja buka keto. Nyenja ane ngamatiang kita, ia lakar nampi pangwales kanti tikel ping pitu.” Ida Sang Hyang Widi Wasa raris nagingin pinget ring ragan Dane Kain, mangda dane sampunang kasedayang antuk anake sane kacunduk ring dane.\n16Dane Kain tumuli kesah saking ayun Ida Sang Hyang Widi Wasa, raris jenek malinggih ring Nod ring dangin tanah Edene.\n17Dane Kain raris matemu semara ring rabin danene. Rabin danene tumuli mobot, raris ngembasang Dane Henoh. Sasampune punika, Dane Kain raris ngwangun satunggiling kota, tur kotane punika wastanin dane: Henoh, sakadi parab okan danene.\n18Dane Henoh raris maputra Irad, tur Dane Irad maputra Mehuyael tur Dane Mehuyael maputra Metusael miwah Dane Metusael maputra Lameh.\n19Dane Lameh madue rabi kekalih, sane adiri mapesengan Ada, sane lianan mapesengan Sila.\n20Dane Ada maputra: Yabal, sane dados leluur anake sane makemah ring tegale saha mubuh-ubuhan.\n21Rain danene mapesengan Yubal, sane dados leluur anake sane nabuh rebab miwah suling.\n22Dane Sila taler maputra, inggih punika Tubal-Kain, sane dados leluur pande temaga miwah pande besine. Rain Dane Tubal-Kain sane istri, mapesengan Naama.\n23Dane Lameh raris mabaos ring rabin danene makakalih, sapuniki: “Ada muah Sila, padingehangja munyin beline: Ih parasomah Lamehe, padingehangja raos beline ene. Beli suba ngamatiang anak muani adiri, ulihan ia natunin beli. Beli ngamatiang anak truna adiri, ulihan ia nglempag beli kanti beseh.\n24Sawireh yen Dane Kain patut kawalesang tikel ping pitu, sasajaane Lameh patut kawalesang tikel ping pitung dasa pitu.”\n25Dane Adam malih matemu semara ring rabin danene, tumuli ngembasang putra lanang adiri. Rabin danene raris mabaos sapuniki: “Ida Sang Hyang Widi Wasa suba mapaica rare lenan teken tiang, makadadi silur icening Habel, ane suba matianga baan I Kain.” Punika awinanipun rare punika kapesengin Set.\n26Dane Set taler maputra lanang adiri, tur anake alit punika kaparabin Enos. Duk punika anake ngawitin nyungsung tur nyambat parab Ida Sang Hyang Widi Wasa.


Wimba Teks Sambrama Wacana ~ PorosanBali\nHome » Bahasa Bali , BUDAYA » Wimba Teks Sambrama Wacana\nMarch 04, 2019No comments\nPenyuluh Bahasa Bali Desa Lodtunduh Ubud Gianyar ring Pakeling Bulan Bahasa Bali\nOm Anobadrah kertawoyantu wiswatah\nMogi Pikayun Sané Susrusa Rauh Saking Sakancan Genah\nIbu Bupati ……Pinaka Murdaning Jagat sane mustikayang titiang\nBapak Camat ......... sane kusumayang titiang\nPerbekel ............ sane wangiang titiang\nMaka miwah uleman sareng sami sane sampun sweca ledang rauh ring galah becik sekadi mangkin, sane wangiang titiang.\nPuja pangastuti katur ring Ida Sang Parama Kawi, saantukan sangkaning sih paswécan Ida, i raga sareng sami prasida masadu ajeng tur sami ring kahanan kenak saha rahayu. Galahé mangkin wantah rahina dahat mabuat majeng i raga sareng sami, pamekas sajeroning pamargin pakeling Bulan Bahasa Bali. Mogi-mogi majalaran antuk parikrama puniki, Basa, Aksara makamiwah Sastra Bali druwen i raga sareng sami prasida setata rajeg kantos ring kapungkur wekas.\nIda Dane Sareng Sami Sané Kusumayang Titiang,\nSekadi sané sampun ketah kauningin, Manggalaning Jagat Bali sampun ngamedalang Peraturan Gubernur Bali Nomor 79 (pitung dasa siya) warsa 2018 (kalih tali plekutus) ngeninin indik mabusana adat Bali makamiwah Pergub nomor 80 (ulung dasa) warsa kalih tali plekutus), ngeninin indik penyayub saha pawigunayan Basa, Aksara miwah Sastra Bali makamiwah Pamargin Bulan Bahasa Bali satunggil bulan Februari. Pidabdab puniki majanten dahat becik saha patut kasokong antuk samian krama Bali, pinaka pamargi risajeroning nyaga karajegan budaya Bali, mawinan Bali prasida setata rajeg.\nIda dane para uleman sareng sami,\nPinaka cihna pangrembe saha panyokong majeng kawentenan Pergub inucap, mahawinan ring galahe mangkin, kamargiang pakeling bulan bahasa Bali. Tios ring punika, pamargine puniki taler pinaka cihna sutindih majeng tetamian budaya Bali. Napi malih Basa, Aksara wiadin sastra Bali druwe, sampun sayan katilarin antuk krama Bali. Pangrejeg globalisasi mangda sampunang kantos ngareredang tetamian budaya sane dahat mautama punika.\nIda dane sareng sami sane wangiang titiang\nMungguwing pacentokan-pacentokan sane kamargiang ring galahe mangkin, minakadi pacentokan nyastra Bali, inggian nyurat aksara Bali, wiadin masatua Bali (sesuaikan dengan lomba yang dilaksanakan). Ngiring pidabdabe puniki anggen titi pangancan sajeroning nitenin, ngawerdiang saha ngrajegang budaya Bali, pamekas busana adat Bali, makamiwah Basa, Aksara wiadin Sastra Bali. Ageng pangaptin titiang, mangda basa Bali druwe nenten kaanggen rikalaning pamargin pacentokan wiadin pakeling bulan bahasa Bali kemanten, nanging sapunapi mangda sayuwakti prasida kaanggen ring kahuripan serahina, bilih-bilih basa Bali wantah caciren manados krama Bali saha pinaka akah budaya Bali\nInggih, wantah asapunika sane prasida atur uningayang titiang, Makawesananing atur, puputang titiang antuk parama shanti.\nBERAWAL DARI COBA-COBA, LOLOH AMAN SEMAKIN DIKENAL...\nWimba Teks Doa Mabasa Bali\nDESA PERINGSARI MELAKSANAKAN UPACARA MANUSA YADNYA...


1 Raja-raja 19 (BALI)\n1Ida Sang Prabu Akab nyritayang ring rabin idane Pramesuari Isebel, sakancan paindikan sane sampun kalaksanayang antuk Dane Elia, miwah indik Dane Elia ngamademang sakancan Nabin Baale.\n2Duaning punika Pramesuari Isebel raris ngutus anak adiri, mangda ngrauhang wecanan idane ring Dane Elia, kadi asapuniki: “Dumadak dewane nyisipang gelahe kanti mati, yen buin mani kanti kali jani gelahe tusing nglaksanayang paundukan ane patuh marep teken cai, buka paundukan ane laksanayang cai marep teken paranabine ento.”\n3Dane Elia raris rumasa ajerih pisan, punika duaning dane raris malaib buat nyingidang raga. Dane ngajak parekan danene, tumuli lunga ka Berseba ring Yehuda. Parekan danene raris kabanggayang irika,\n4tur Dane Elia nglanturang pamargi arahina mepek ngungsi tegal melakange. Irika dane mararian tur malinggih ring sor tarune ageng, tur dane meled mapakayun seda. Dane raris ngastawa sapuniki: “Duh Ratu Sang Hyang Widi Wasa, sane mangkin sampun nenten prasida antuk titiang naanang, bancutja urip titiange, becikan sampun titiang padem.”\n5Dane tumuli merem ring sor tarune punika tur ngraris sirep. Tan dumade jeg wenten malaekat ngusud dane, sarwi ngandika sapuniki: “Bangunja tur madaar.”\n6Dane tumuli maksian, raris cingak dane wenten roti abungkul miwah toya ajun, magenah ring samping duur danene. Dane raris majengan tur nginum, tur wusan punika dane malih sirep.\n7Malaekat Ida Sang Hyang Widi Wasa nanginin dane sane kaping kalihipun, sarwi ngandika sapuniki: “Bangunja tur madaar, sawireh yen tusing keto, pajalan kitane ento lakar dadi joh pesan pabuat kita.”\n8Dane Elia tumuli matangi, raris majengan miwah nginum, tur ajengane punika ngawinang dane molih kakuatan, cukup buat mamargi petang dasa rahina suenipun kantos rauh ka Gunung Sinai, inggih punika gunung sane suci.\n9Irika dane ngranjing ring satunggiling gua, gumanti jaga marerepan irika. Tan dumade Ida Sang Hyang Widi Wasa raris masabda ring dane, sapuniki: “Ih Elia, kita ngudiang dini?”\n10Dane tumuli matur, sapuniki: “Duh Ratu Sang Hyang Widi Wasa, Widi Sane Maha Kuasa, titiang sampun tansah ngancangin Palungguh IRatu, inggih wantah Palungguh IRatu kewanten. Nanging wong Israele sampun nilas janjinipune pamantuka ring Palungguh IRatu. Ipun sampun nguug pamorboran aturan druene, tur ngamademang sakancan nabi druen Palungguh IRatu. Wantah titiang newek sane kantun urip, tur ipun taler tan mari ngepet singse patin titiange.”\n11Pangandikan Ida Sang Hyang Widi Wasa ring dane sapuniki: “Pesuja kita uli ditu tur majujukja di duur bukite.” Ida Sang Hyang Widi Wasa raris mamargi tur kariinin antuk angin baret sane melahang bukit-bukit tur mrarakang batu kaange, nanging Ida Sang Hyang Widi Wasa nenten wenten ring angine punika. Angine tumuli mararian mampeh, tumuli wenten linuh magejeran, nanging Ida Sang Hyang Widi Wasa nenten wenten ring gejeran linuhe punika.\n12Wusan linuhe punika, raris wenten geni ngendih murub, nanging Ida Sang Hyang Widi Wasa nenten wenten ring genine punika. Tur sasampun genine punika, tumuli wenten suaran angin ngasirsir.\n13Riwau Dane Elia mireng angine ngasirsir punika, dane raris nekep prarain danene antuk jubah danene, tumuli medal tur ngadeg ring bungas guane. Irika raris wenten sabda katiba ring dane, sapuniki: “Ih Elia, kita ngudiang dini?”\n14Dane raris matur sapuniki: “Duh Ratu Sang Hyang Widi Wasa, Widi Sane Maha Kuasa, titiang sampun tansah ngancangin Palungguh IRatu, wantah Palungguh IRatu kewanten. Nanging wong Israele sampun nilas janji pamantuka ring Palungguh IRatu. Ipun nguug pamorboran aturan druene, tur ngamademang sakancan nabin Palungguh IRatu. Wantah titiang newek sane kantun urip, tur ipun taler tan mari ngepet singse patin titiange.”\n15Ida Sang Hyang Widi Wasa raris masabda sapuniki: “Kemaja malipetan ka tegal melakange ane paek teken kota Damsike. Suba keto laut kemaja ka kota, tur bisekaja Hasael dadi ratu di Siria, masrana nyriokin ia aji lengis upacara.\n16Sajaba ento biseka masih Yehu pianak Nimsine dadi ratun Israele, masrana nyriokin ia aji lengis upacara, muah dui jatiang Elisa, pianak Sapate, uli di Abel-Mehola, masrana nyriokin ia aji lengis upacara, buat ngentinin kita dadi nabi.\n17Asing-asing anak ane luput uli pedang Hasaele ia lakar kamatiang baan Yehu. Buina yen ada ane luput uli sig Yehune, ia lakar kamatiang baan Elisa.\n18Nanging Ulun lakar ngenuang jlema pitung tali di Israel, jlema ane astiti bakti teken Ulun, ane tusing taen nyungsung Baal wiadin niman arcannyane.”\n19Dane Elia raris kesah saking irika, tur kapanggih ring Dane Elisa sane sedekan nenggala ngangge banteng roras akit. Bantenge punika katehang ring ajeng danene, antuk anak sareng solas, tur dane ngatehang sane pinih ungkur. Dane Elia tumuli ngelus jubah danene raris kasalukang ring Dane Elisa.\n20Dane Elisa raris ninggal banteng danene tumuli ngiring Dane Elia sarwi matur asapuniki: “Icenja titiang dumun mabaos ring meme bapan titiange buat jaga mapamit, sasampune punika titiang jaga ngiring guru.” Dane Elia masaur sapuniki: “Nah, kemaja mulih. Bapa tusingja ngandeg cening.”\n21Sasampune punika Dane Elisa raris maranin banteng danene, sane aakit punika tumuli katampah. Dagingnyane karatengang tur tenggalan danene kanggen saang. Dane ngedumang ulame punika ring rencang-rencang danene, tur ipun raris pada nunas ulame punika. Sawusan punika Dane Elisa raris mamargi tur ngiring Dane Elia, makadados pangayah danene.